एकरा के हटावल बहुते जरुरी हो गइल बा : बतंगड़ – 80 – Anjoria\nअप्रैल 23, 2018 एकरा के हटावल बहुते जरुरी हो गइल बा, बतंगड़\nएह घरी देश में एकही बात सुनाई देत बा – एकरा के हटावल बहुते जरुरी हो गइल बा. अगर कहीं ई पाँच बरीस अउर रहि गइल त हमनी के जिनिगी नरक करा दी. चारे बरीस में ई जइसन जइसन काम करा दिहले बा कि एकरा के हटवला का बादो पता ना कतना बरीस लागी फेरु उहे रामराज ले आवे में जब मौनी बाबा बारबाला का इशारा पर नाचत रहलन आ पूरा देश के कारोबारी, अफसरान, भठियारा शान से जीयत रहलें. ना त कानून के डर रहे ना करजा चुकावे के फिकिर. कश्मीर, केरल से लगवले बंगाल आसाम ले जनसंख्या के संतुलन बनावे के दौरो थथम गइल बा. अब केरल आ बंगाल छोड़ अउरी कवनो राज्य में हिन्दुवन के ठेठावल संभव नइखे रहि गइल. कइला पर एढ़ा के डेढ़ा मिले के अनेसा हो गइल बा.\nतबहिएं नू अपना राज के जरत छोड़ि के दिदिया सगरी देश के नेतवन के समुझावे बतावे में लागल बाड़ी कि एह निकम्मा के अगिला चुनाव में ना हरावल गइल त रोहिंग्यन के बसावल मुश्किल हो जाई, रिलीजन आफ पीस वालन के जियल मुहाल हो जाई. पचास पचास हजार के जमानत पर आजाद घूमल बन्द हो जाई. आ के जानत बा कि अगिला बेर जमानतो मिलल मुश्किल हो जाई. आखिर प्रतिबद्ध न्यायपालिका कबले हमनी के जान बचावत रही जब ओकर आपने जान साँसत में पड़ल बा. संतोष अतने बा कि पिछला रामराज का दौरान न्यायपालिका के छुट्टा साँढ़ बने के आजादी दीहल अब कामे आवत बा. अगर जे कहीं ओहिजो राष्ट्रवादियन के पैठ हो गइल त फेर कवनो कोना ना बाची हमनी के पोसुआ आ देश के टुकड़ा टुकड़ा करे वाली जमात खातिर. फेर का होखी. सोच सभे आ आपन आपन लार टपकावल कुछ दिन ला बन्द क के एकजुट हो के पहिले त एकरा के हटावल हरावल जरुरी बा ओकरा बाद हमनी का आपस में आपन आपन बाँट-बखरा क लीहल जाई. अबहीं त हालात अइसन हो गइल बा कि पहिले से हाथे लागल गरइओ हाथ से बिछिलाइल भागे का फेर में बिया.\nएगो ऊ समय रहुवे जब देश के एक से एक हरामखोर भठियारा बेईमान शान से देशे में रहत रहलें आ कुछेक के त हमनी का सांसदो बनवा देत रहीं जा. अब त देश छोड़ भगला का अलावा कवनो दोसर राह नइखे रहि गइल. आ एकर प्रभाव दिने दिन अइसन बढ़ल जात बा कि विदेशो में ढेर दिन ले आजादी मनावल संभव ना हो पाई आ आपन सगरी कुकर्म के फल भुगते ला वापिस आवे के पड़ी भा टाँग मँगवाई ई.\nखुशी के बात त इहो बा कि एनेलिटिका के सलाह मानत हमनी के देश का हिन्दुवन के लड़ावे भिड़ावे में कामयाब होखे लागल बानी जा. अगर जो कहीं हिन्दुवन के एकजुटा ना टूटल त बहुते मुश्किल होखे वाला बा. आखिर पाकिस्तान एही फिकिरे नू हमनी के हर संभव सहायता करे में लागल बा जबकि ओकरे पीएम के अमेरिका में नंगाझारी क दीहल जात बा आ ऊ बेचारा शिकायतो करे जोग नइखे मानल जात. एक समय ऊ रहे जब हमनी का अमेरिका इंगलैण्ड से कहत रहीं जा कि एह आदमी के वीजा ना दीहल जाव आ आजु ई हालत बा कि हमनियो के इंगलैण्ड अमेरिका जाए में डर लागत बा. पता ना कब कवन पुरनका मुकदमा खोलवा के भीतर करवा दी ई आदमी. ई बाजपेयी जइसन सिधवा ना ह कि कुकुरो एकर मुँह चाट ले.\nबस हिन्दुवन के कवनो ना कवनो तरीका से भड़कावत रहला के जरुरत बा कबो जात का नाम पर, कबो भाषा का नाम पर, कबो आरक्षण का नाम पर. आखिर आजादी का बाद ई विषबेल एही ला नू लगावल गइल रहुवे.


सभका खातिर थोड़ा थोड़ा – Anjoria\nFebruary 28, 2011 OmPrakash Singh खबर, देश आ समाज, सरोकार 0\nवित्त मंत्री प्रणब मुखर्जी चुनावी मौसम में जनता के सौगात दिहले बाड़न. वित्त वर्ष 2011-12 के बजट पेश करत प्रणब मुखर्जी वेतनभोगियन, उद्यमियन, किसानन का साथेसाथ आम उपभोक्ताओ के कुछ-ना-कुछ राहत दिहले बाड़न. ई उनुकर छठवाँ बजट ह. वित्त मंत्री के नजर देश के पांच राज्यन, असम, तमिलनाडु, पुड्डुचेरी, केरल अउर पश्चिम बंगाल, में जल्दिये होखे वाला विधानसभा चुनावन पर बा. एकरा के नजर में राखत इनकम टैक्स छूट के सीमा मौजूदा 1.60 लाख से बढ़ा के 1.80 लाख रुपिया कर दिहले बाड़े. मानल जात बा कि बजट में नौकरीपेशा लोग अउर किसानन के एही चलते राहत मिलल बा. वित्त मंत्री प्रणव मुखर्जी इनकम टैक्स देबे वालन खातिर बजट में कई गो सुविधा बढ़वले बाड़न. अब वइसनका वेतनभोगी, जेकरा लगे आमदनी के दोसर जरिया नइखे, अलग से टैक्स रिटर्न भरे के ना पड़ी. वित्त मंत्री ने इनकम टैक्स छूट के सभका खातिर बढ़ा दिहले बाड़न, औरतन ला अलग से कवनो बदलाव नइखे कइल गइल. हँ सीनियर सिटिजन खातिर टैक्स छूट के सीमा 2,40,000 से बढ़ाके 2,50,000 रुपिया कर दिहल गइल बा. साथ ही अब 60 साल से ऊपर के लोग सीनियर सिटिजन का दायरे में आ जाई. एकरा साथे 80 साल से ऊपर के सीनियर सिटिजन खातिर एगो नया टैक्स स्लैब बनावल गइल बा आ ओह लोग खातिर पाँच लाख रुपिया तक के आमदनी पर टैक्स ना लागी. वित्त मंत्री अपने बजट भाषण में उमेद जतवले बाड़न कि अगिला वित्तीय वर्ष में मंहगाई दर कम होई आ आर्थिक तरक्की के दर नौ फीसदी पर बनल रही. आर्थिक विश्वलेषकन के कहना बा कि एह बजट में विधानसभा चुनावन के धेयान में राखल गइल बा आ बजट घाटा में कमी करे खातिर कवनो खास कदम नइखे उठअवल गइल, भ्रष्टाचार आ करिया कमाई पर लगाम कसे के कवनो ठोस उपाय नइखे सुझावल गइल.\nगरीबी रेखा से नीचे रहे वालन के केरोसिन तेल अउर रसोई गैस में मिले वाला रियायत नकद राशि का रुप में दिहल जाई. एकरा के सरकार के सब्सिडी पॉलिसी में एक बड़हन बदलाव आ बोल्ड कदम का रुप में देखल जा रहल बा. वित्तमंत्री एह प्रक्रिया के जल्दी से जल्दी लागू करवावे खातिर एगो टास्क फोर्स बनावहू के एलान कइले बाड़न.\nवित्त मंत्री के मानना बा कि अबही मुख्य चुनौती उच्च विकास दर बनवले राखे के, विकास में पूरा देश के शामिल करे के आ सरकारी कार्यक्रमन के बेहतर बनावे के बा. जहां ग्रामीण इलाकन में घर कर्जा कोष के अब 3,000 करोड़ रूपिया ले बढ़ावल जा रहल बा. पहिले ई 2,000 करोड़ के रहुवे. ओहिजे कमजोर वर्गन के दिहल कर्जा के बीमा खातिर मार्गेज रिस्क गारंटी फंड बनावल जा रहल बा.\nभुखमरी आ कुपोषण से निपटे खातिर वित्त मंत्री एगो राष्ट्रीय फूड बिल संसद में पेश करे के बरोसा दिहले बाड़न. उनकर कहना बा कि सकल घरेलू उत्पाद के दर 8.6 प्रतिशत रही आ उमेद बा कि कृषि क्षेत्र में विकास दर 5.4 प्रतिशत आ सेवा क्षेत्र में 9.6 प्रतिशत के होखी. उद्योग क्षेत्र में विकास दर 8.1 प्रतिशत होखे के उमेद बा. एह सगरी सुनहुला सपनन का बीचे इहे देखे के पड़ी कि सरकार हमनी से वसूलल रुपिया खरच कइसे करत बोया.\nलोग के टैक्स अदा करे खातिर मनावे खातिर बनवावल विज्ञापनन में सरकार इहे कहेले कि टैक्स के इस्तेमाल ओहि लोग का भलाई पर होई बाकिर साँच कुछ दोसर बा. सरकार आम लोग से सीधे तौर पर वसूलल कर (प्रत्यक्ष कर) के अधियो रकम सामाजिक क्षेत्र में खरच नइखे करत. वित्त वर्ष 2010-11 का अप्रैल से जनवरी तक 3,17,501 करोड़ रुपये के राजस्व सिर्फ प्रत्यक्ष कर से मिलल बा जबकि सरकार लोग का हित में, सामाजिक क्षेत्र में, सीधा तौर पर महज 1.37 लाख करोड़ रुपिया खरचले बिया. देश के मिले वाला कर के बड़हन हिस्सा रक्षा बजट में चल जाला. हालाँकि रक्षा खरच घुमा फिरा के सामाजिके हित में मानल जा सकेला.\nबीतल अप्रैल से जनवरी तक एकर वसूली पिछला साल का तुलना में 20 फीसदी बढ़ल बा बाकिर एह दौरान एकरा से कहीं बेसी रकम घोटालन के भेंट चढ गइला के जानकारीओ उजागर भइल बा. भारत सरकार सामाजिक क्षेत्र पर मात्र 1.37 लाख करोड़ रुपिया (1370 अरब रुपिया) खरचत बिया जवन वित्त वर्ष 2010-11 खातिर तय सालाना बजट के करीब एक तिहाईए बा. एहमें से स्वास्थ्य पर करीब छह फीसदी आ शिक्षा पर करीब9फीसदी खरच कइल जा रहल बा. दोसरा कई देशन का तुलना में एह मद में होखे वाला ई खरच बहुते कम बा.\n2011-12 के बजट


कांग्रेस के बिलवावे पर लागल बा बबुआ – टटका खबर\nMar 23, 2019 अमेठी, कांग्रेस, बबुआ, बिलवावे, राहुल, स्मृति\nकांग्रेस के मलिकार बुढ़वा बबुआ अध्यक्ष बनला का बादो कांग्रेसे के बिलवावे पर लागल लउकत बा. पता ना उनकर भाषण के लिखऽता. बाकिर जेही लिखऽता से थ्री इडिएट वाला चमत्कार वाला बलात्कार कइला से\nबाज नइखे आवत. दोसर उनुकर साथी सलाहकार कहीं भा लगुआ-भगुआ, ओहनिओ के समुझ पर अचरज होखत बा.\nअमेठी से फेरु स्मृति इरानी से टकराए के सोचिए के बबुआ आ उनुका लगुआ-भगुअन के हवा खुले लागल बा आ एगो सोचल-समुझल चाल का मुताबिक उनुका के अमेठी का साथही भारत के कवनो दक्खिनी राज्य के कवनो सुरश्रित सीटो से लड़ावे के चरचा शुरु हो गइल बा. स्वाभाविक बा कि स्मृति टिटकारी मरला से बाँव ना जइहें आ भाग राहुल भाग जइसन बाति कहि के आपन तंज कस दिहले बाड़ी.\nस्मृति के अमेठी से लड़ल ओतने तय रहुवे जतना राहुल के. अगर कांग्रेस के रणनीतिकारन के जमीनी हकीकत के अन्दाजा रहुवे त स्मृति के उमीदवारी के एलान होखे से पहिलहीं राहुल के दू सीट से लड़े के एलान हो जाएल चाहत रहुवे. अब एह मोड़ पर राहुल के दोसरो सीट पर लड़े के बाति से पूरा कांग्रेस के गोड़ उखड़ल तय मान लीं. जब सरदारे भाग निकलल त बाकी लोगन के कवन दोष.\nएकरा अलावे आजु राहुल पश्चिम बंगाल के मालदा में चुनावी भाषण देत ममता बनर्जी के बखिया उधेड़े में इचिको कोताही ना कइलन. वइसे उनुका के ई भाषण याद करावे में बेसी मेहनत ना करे के पड़ल होखी. बस मोदी का बदले ममता कहे के रहुवे. आ एकरा साछही केरल से राहुल के चुनाव लड़े के बाति से बंवारा गिरोहो बिनबिना गइल बा.\nमहागठबन्हन बनावे भा मोदी का खिलाफ एगो बड़हन गिरोह बनावे के कोशिशो पर ई खबर भारी पड़ीहें सँ.\nएही चलते कहल जा सकेला कि कांग्रेस के बिलवावे पर लाग गइल बा बबुआ.


भोजपुरी पट्टी के खबर (बियफे,9अप्रैल 2015) – टटका खबर\n(बुध, 8 अप्रैल के खबर)\nयमन से भारत के लोग के सही सलामत बचा निकाले के दौर बियफहु का दिने जारी रही. एह बीच सुने में आवत बा कि एगो गिरोह एगो भारतीय के बन्हक बना लिहले बा. 140 गो नर्सन के निहोरा मानत एक दिन के समय अउर दिहल गइल बा. भारत के एह अभियान के बड़ाई सगरी दुनिया में होखत बा आ अमेरिका समेत करीब दू दर्जन देश के नागरिको के निकाले में भारत सहायता कइलसि. दुख के बात बा कि एतना सफल अभियान चलावे वाला जनरल वीके सिंह के एगो टिप्पणी पर छनछनाइल मीडिया उनुका खिलाफ अभियान छेड़ दिहले बावे. मीडिया के एह हिस्सा के शिकायत बा कि ओकरा के प्रेस्या काहे कहल जात बा.\nकाश्मीरी नेतवन के मंजूर नइखे कि कश्मीर से भगावल हिन्दू कश्मीरी पंडितन के दुबारा कश्मीर घाटी में रहे के जगहा मिल पावो. उमर अब्दुल्ला समेत ओहिजा के अलगाववादियन के विरोध का बाद पीडीपी सरकारो एह मामिला से हाथ खींच लिहलसि. एह लोगन के कहना बा कि पंडितन के आवे के बा त आवे लोग आ अपना अपना पुरनका जगहा रहे लोग. मतलब कि तब एह लोग के जब चाहे कचारल जा सकी. अगर एह लोग ला अलगा से शहर बसा दिहल गइल त फेर एह लोग के घाटी से निकालल मुश्किल हो जाई. देखल जाव कि कश्मीरी पंडितन के फेर से बसावे में लागल केन्द्र सरकार एह मसला के हल कइसे निकालत बिया.\nअपना पार्टी के आपन जागीर बतावत चारा घोटाला आ बिहार के जंगल राज खातिर मशहूर राजद मुखिया लालू के कहना बा कि उनुका बाद उनुकर वारिस उनकर बेटे होखी आ जेकरा एह बात से शिकायत बा से पार्टी छोड़ के जा सकेला. कहलन कि पप्पू यादव उनकर बेटा ना हउवन कि उनका के वारिस बना दीहें लालू. बाकिर ई ना बतवलन कि नयका बने वाला जनता परिवार के गोल में एह खानदानी जागीर के का होखी काहें कि तब एही सिद्धान्त से मुलायम सिंह के बेटा अखिलेश के हक बन जाई सगरी गोलन पर.\nबियफे से तीन देश के दौरा पर निकलिहें पीएम मोदी. सबसे पहिला पड़ाव फ्रांस में होखे वाला बा औकरा बाद कनाडा आ जर्मनी जइहें. फ्रांस यात्रा में राफेल फाइटर जेट के मुद्दा पर बातचीत हो सकेला.\nमशहूर रेटिंग एजेन्सी मूडीज के मूड भारत पर सुधरल बा अब ओकरा हिसाब से भारत में निवेश करे लायक हालात बन गइल बा. पिछला सरकार का बेरा मूडीज भारत के नकारात्मक श्रेणी में रखले रहुवे जवना से उठा के अब भारत के सकारात्मक श्रेणी में राख दिहल गइल बा.\nकोयला घोटाला मे मनमोहन सिंह आ कांग्रेस ला राहत के खबर बा कि एकर सुनवाई साल 2018 से पहिले ना हो पाई. कोर्ट से जारी समन के चुनौती देबे वाली मनमोहन सिंह के याचिका पर फौरी राहत दे दिहला का बाद सुप्रीम कोर्ट एह पर साल 2018 से पहिले सुनवाई ना कर पाई. ना नौ मन तेल हो पाई ना राधा के नाचे के पड़ी.\nयूपी सरकार के सबले काहिल (आलसी) सरकार बतावत केन्द्रीय रक्षा मंत्री मनोहर पारिकर के कहना बा कि यूपी सरकार समय पर आपन बात कहे खातिर एगो चिठियो ना भेज पावे आ बाद में केन्द्र से ओरहन गावेले. हाल के बरखा से भइल खेती का नुकसान का बारे में यूपी सरकार आपन आकलन अबले केन्द्र का लगे नइखे भेजले.\nपाकिस्तान के राष्ट्रपति रहल परवेज मुशर्रफ के खिलाफ जारी गैर-जमानती वारंट पर बुध का दिने इस्लामाबाद हाई कोर्ट रोक लगा दिहलसि आ उनुका के 27 अप्रैल का दिने अदालत में हाजिर होखे के निर्देश दिहलसि.\nनीमन दिन आइल एकरे के नू कहल जाला. पहिले मूडी के रेटिंग सुधरल आ अब अमेरिका मान लिहलसि कि भारत के भारतीय विमानन नियामक के सुरक्षा मानक एक नंबर जोग बा आ अब भारतो के कंपनी आपना हवाई जहाज अमेरिका ले उड़ा पइहें.\nइंडियन प्रीमियर लीग के 8वां संस्‍करण के उद्घाटन मुकाबला में गौतम गंभीर के बल्‍ला खेलते-खेलते अचके में टूट के दु टुकड़ा हो गइल. आर विनय के फेंकल गेना जसहीं बल्ला से लागल बल्ला दू टुकड़ा हो गइल. बरखा का चलते उद्घाटन समारोह दू घंटा देर से शुरु हो सकल.\nराज्यपाल पद से हटवला का बाद फेरू कांग्रेसी गोल के मेंबरी लेबे खातिर भोपाल में कांग्रेस कमेटी का दफ्तर चहुँप अजीज कुरैशी कहलन कि उनुका के कहल गइल रहुवे कि उत्तरप्रदेश आ उत्तराखंड के सरकार गिरा द बाकिर ऊ तइयार ना भइलन आ एही चलते उनुका के हटा दिहल गइल.\nयूपी काडर के 1976 बैच से आइल आ मौजूदा चुनाव आयुक्त नसीम जैदी देश के अगिला मुख्य निर्वाचन आयुक्त बनीहें. इनकर कार्यकाल इनका 65 बरीस के होखला तक जारी रही जब साल 2017 में ई रिटायर होखीहें.\nदेवरिया में सेन्द्रल बैंक के शाखा से चोरावल2करोड़ 12 लाख रुपिया में से करीब 75 लाख रुपिया एह चोरी में शामिल बोलेरो ड्राइवर का लगे से बरामद करत पुलिस ओकरा के गिरफ्तार कर लिहलसि. सिपाही श्रीप्रकाश का बेटा के 18 लाख रुपिया समेत पहिलहीं गिरफ्तार कइल जा चुकल बा बाकिर असली चोर अबहीं ले हाथे नइखे लागल पुलिस के.\nबलिया जिला के बिल्थरा रोड मधुबन सड़क पर अखोप गाँव का लगे कुर्मीपुरा के एगो नवही के गोली मार के मुआ दिहले सँ. पुलिस के लागत बा कि ओकर मोटर साईकिल छीने का फेर में ई वारदात भइल जब ऊ गोड़ में गोली लगला का बावजूद मोटर साइकिल के चाभी निकाल के पाकिट में ध लिहलसि आ बदमाशन से अझूरा गइल. तब दुबारा ओकरा पेट में गोली मार दिहले सँ बदमाश. बाद में बगल के लोग ओकरा के अस्पताल ले के चहुँपल तबले ओकर मौत हो चुकल रहे.\nबैंक से रुपिया निकाल के पोस्टआफिस में जमा करे खातिर ले आवत आजमगढ़ के एगो वकील से सिविल लाईन का लगे थैला छीन लिहले सँ बदमाश. थैला में4लाख 80 हजार रुपिया रहुवे.\nबलिया में बुध का दिने शहीद मंगल पाण्डेय के बलिदान दिवस धूमधाम से मनावल गइल. प्रभात फेरी निकालल गइल. कदम चौराहा पर मंगल पाण्डेय का मूर्ति का सोझा गार्ड आफ आनर दिहल गइल. नगवां में भइल समारोह में मंगल पाण्डेय खातिर भारत रत्न देबे के माँग कइल गइल.\nछपरा शहर के एगो ठेकेदार के साढ़े तीन बरीस के बेटा के ओकरे किराएदार रहल आदमी उठवा लिहलसि आ ठेकेदार से पन्द्रह लाख रुपिया फिरौती देबे के मांग वाला फोन करवलसि. मंगल के दुपहरिया भइल एह वारदात का बाद मोबाईल सर्विलांस से मामिला के खुलासा भइल आ लड़िका के सकुशल बरामद कर लिहलसि पुलिस. पाँच जने के एह मामिला में गिरफ्तार कइल गइल बा.\nबिहार विधानसभा चुनाव में भाजपा केकरा के नेता बना के चुनाव लड़े एह सवाल में अझूरा गइल बिया. भाजपा के नेता सुशील मोदी पिछला गठबन्हन सरकार में उपमुख्यमंत्री रहलना बाकिर नीतीश के अस पिछलगुआ बन गइल रहलें कि उनकर छवि नीतीश के समर्थक के हो गइल रहे. अब कुछ दोसरो नेता सुशील मोदी के पाछा क के अपने आगा आवल चाहत बाड़ें. भितरघात के अनेसा से बाँचे खातिर संघ से संकेत बा कि बिना केहू के नेता घोषित कइले चुनाव लड़ल जाव आ जीतला का बाद मुख्यमंत्री के चुनाव होखो.\nआरा टाउन थाना के शिवगंज-शीतल टोला मुहल्ला में बुध का दिने कुछ बदमाश एगो दवा दुकानदार के तीस बरीस के बेटा के गोली मार के मुआ दिहले. बतावल जात बा कि एगो मकलान के मालिकाना ले के चलत पटीदारी के झगड़ा में ई हत्या भइल बा.\nआरा के वीर कुंवर सिंह विश्वविद्यालय के दूगो पदाधिकारी बुध का दिने आपन इस्तीफा दे दिहले. पहिले छात्र कल्याण अध्यक्ष के पद से डा.के.एम.सिंह इस्तीफा दिहलन जवना के कुलपति डा.अजहर हुसैन सकार लिहले. बाद में परीक्षा समन्वयक के पद पर सोमारे का दिने योगदान देबे वाला डा.दिवाकर पाण्डेय परीक्षा विभाग के काम करे के तरीका पर सवाल सवाल उठावत पद से इस्तीफा दे दिहलन. बाद में डा.सत्यनारायण सिंह के छात्र कल्याण अध्यक् पद पर नियुक्त क दिहलन कुलपति आ बुध का दिने एकर सूचना जारी हो गइल. परीक्षा नियंत्रक के पद पर डा.प्रसुंजय कुमार सिन्हा के नियुक्ति भइल बा.\nछपरा जिला के मांझी इलाका के धुसहां गांव में 19 बरीस के एगो नवहिन फाँसी लगा के जान दे दिहलसि. पुलिस लाश ले के पोस्टमार्टम खातिर भेज दिहलसि. जान देबे के कारण अबहीं पता नइखे चलल.\nगोरखपुर के गगहा थाना क्षेत्र में कौड़ीराम से सटले बाबा मंदिर का लगे एगो कबाड़ कारोबारी के मंगल का रात में छूरा घोंप के मुआ दिहल गइल बा. कारोबारी के बाप पुलिस के दिहल बयान में रुपिया लेन देन के झगड़ा में बांसगांव के एगो आदमी पर हत्या के अछरंग लगवले बाड़न. बाकिर मुकदमा में ओकर नाम नइखे लिखल गइल.\nमहराजगंज जिला के श्यामदेउरवा इलाका में मंगल का रात एगो राइस मिल के सोझा राखल 3600 क्विंटल धान जर गइल. दमकल के गाड़ी आ के आग बुतवलसि. आग कइसे लागल एकर तफतीश हो रहल बा.\nTags: News in Bhojpuri, आरा, गोरखपुर, छपरा, टटका खबर, बलिया, भोजपुरी में खबर., महाराजगंज


देसी सवाद आ सेहत के मौसम हवे जाड़ , Bhojpuri special winter is weather of delicious test of fresh vegetables and traditional laddus – News18 हिंदी\nभोजपुरी में पढें - देसी सवाद आ सेहत के मौसम हवे जाड़\nजाड़ा के मौसम में स्वादिष्ट आ पुष्टिकर सब्जी के आनंद आ जाला.\nजाड़ में कपड़ा आ ओढ़ना के जरुरत त पड़ेला, लेकिन खाए के भी इहे मौसम ह. एही घरी नया सब्जी-तरकारी भी उगेला. इहे उ मौसम ह जब गांव में तरह तरह के गरम आ स्वादिष्ट लड्डू बनेला.\nLast Updated : November 30, 2020, 15:39 IST\nठंडा जइसे-जइसे बढ़े लागेला, अखबारन में ओकर एकही पक्ष के चर्चा ज्यादे होखे लागेला. चर्चा होला कि गरीबन खातिर क़हर बनि गइल जाड़ा, ठंड से जिनिगी पड़ल ठप्प, रूस (रूठि) गइले सुरूज भगवान, आदि-आदि. बाकिर जाड़ के एगो अवरू रूप बा, जेकर चर्चा लोक में त खूब होला, मीडिया में भले ना होत होखे. सवाल बा कि आखिर जाड़ के कवन खासियत बा, जवना के पीछे कम से कम भोजपुरी लोक बहुते धियान देला. भोजपुरी लोक मानेला कि जाड़ सेहत सुधारे के मौसम ह. जाड़ के दिन में प्रकृति किसिम-किसिम के सेहतमंद चीज देबेले, जइसे खूब हरियर तरकारी, साग. सेहत बनावे वाला बथुआ, पालक, टमाटर, मटर, फूलगोभी, पत्ता गोभी, गाजर, शलगम आदि-आदि एही घरी पैदा होला. हरियरकी पियाजु, जवना के पियाजु सागो भी कहल जाला, हरियर लहसुन आदि भी प्रकृति माता एही घरी देली. दुनियाभर के डॉक्टर-वैद, वैज्ञानिक आ भोजन सलाहकार (डायटिशियन) भी एह सब के गुणन के खान बतावत थाकत नइखन.\nमेथी आ दूसर साग\nओइसे त अब पूरा साल धनिया के पतई चटनी खातिर मिलता, बाकिर ओकर असली दिन जाड़हीं होला, सेहतमंद मेथियो के साग के इहे असली दिन होला. एही घरी बूंट, खेसारी, मटर आदि-आदि के सागो खूब पैदा होला. सरसों के साग के पूरा पंजाब गुणगान करेला..मकई के रोटी आ सरसों के साग के शोहरत सात समंदर पार ब्रिटेन, अमेरिका, कनाडा, फ्रांस तक पहुंचि गइल बा. देहि-धाजा बनावे वाला इ खानपान एही घरी ढेर मिलेला.\nगांव के देशी के स्वाद याद आवेला\nजब अगहन-पूष के दिन में सुरूज भगवान ओस, कुहरा आ सीति के बीच लुकाछिपी करे लागेले, ओह बीच जइसहिं उनुकर दरसन होला, पूरा सरेहि अइसे लागेला, जइसे धरती माई हरियर चदरी ओढ़ि के बइठल होखसु. बीच-बीच में सरसों के पीयर फूल, मटर के बैंगनी-सफेद फूल, पहलादा के उजर फूल अइसे लागेला, मानो धरती माई के हरियर चादरि में लागन सुनहला डिजाइन होखे. आजु से तीस-चालीस साल पहिले उपर जाताना चीजु के नाम लिहल गइल बा, ओकर देसी संस्करण बोआत रहे आ ओकर स्वाद कुछु अलगे रहत रहे. दरअसल अब देसभर के खेती-किसानी वाला शोध संस्थान आ विश्वविद्यालय हर देसी अनाज, तरकारी, साग आदि के जीन बदलि देले बाड़न स. एह से ओह सब के पैदावार त बढ़ि गइल बा, बाकिर देसी सवाद कहीं गायब हो गइल बा.\nपहिले जवन देसी टमाटर रहे, ओकरा स्वाद में तनी खटतुरुसपन रहे. ओह घरी कांच टमाटर के आगि पर पका के धनिया के पतई आ हरियर लहसुन डालि के जवन चटनी बनत रहे, ओकर जे सवाद लेले होई, ओकरा पता बा कि ऊ कइसन रहे, अबो कांच टमाटर मिलेला, बाकिर ओह में ऊ सवाद नइखे, अब कांच होखे भा पाकल, हर टमाटर मीठे लागेला.\nइहे हाल पालकी के सागो के हो गइल बा, पहिले जवन देसी पालकी मिलत रहे, ओकर रूप दोसर रहे. ओकर डांटी लाल रहत रहुए..पतई ओकर तिनकोनाह होत रहुए. अब उ पालकी खोजि के रऊंआ थाकि जाइबि, सायदे मिल पाइ.जाहिर बा कि ओकरो सवाद में अलगे किसिम के सवाद होत रहे. आजुकाल अब देसी बूटो-मटर गायेब हो गइल बा. एकरा वजह से ओकरो सवाद में देसीपन नइखे रहि गइल.\nजाड़ के इंतजार\nतीन-चार दसक पहिले तक एह सवाद के हर भोजपुरिया आदी रहे. जाड़ के दिन के लोग इंतजार करत रहे, सेहत बनावे खातिर. जइसहिं जाड़ आवत रहे आ सेहतमंद साग, तरकारी मिलल सुरू होखे, तब ओकर इंतजाम होखे लागत रहे. इंतजाम त अबो होला, बाकिर ओकरा में सवाद ना रहेला.\nसोठ, मेथी आ चउरठ के लड्डू\nजाड़ के दिन में भोजपुरी समाज में घर-घर तिसी, सोंठ, मेथी के भूंजल चउरठ के संगे गुर के पाग में लड्डू बनत रहल हा, जवना के पौष्टिकता के अब दुनिया भी मानि लेले बा. अब त कोलेस्ट्राल ठीक रखे खातिर, मधुमेह कंट्रोल करे खातिर, कैल्शियम खातिर एह सब खाना के सेहतमंद मानल जा रहल बा. धेयान देबे के चाहीं कि ई सब चीजु जाड़हिं के दिन में मिलेला, बनेला आ खाइल जाला. देहाति में सेहत खातिर एगो बरहमासा बा.ओकरा में कहल बा.\nअगहन तेल, पूष दूध, माघ-मास घीव-खिंचड़ खाय\nयानी जब ठंड आपन असर अगहन महीना में देखावे लागे त तेल के मालिश के संगे ओकर भोजन में इस्तेमाल बढ़ा देबे के चाहीं. एही तरि जब जाड़ आउर बढ़ि जाइ त अइसन पूष महीना में रोजो दूध के प्रयोग बढ़ा देवे चाहीं, जब माघ में ठार पड़े लागे यानी कसि के ठांढा पड़े लागे, तब खिचड़ी में खूबे घीव डालि के खाए के चाहीं.\nसवाद आ सेहत के दिन जाड़ के सवाद के लवटा खातिर कइ गो संस्था अब काम कर तारी स. अब गांवन में कइ लोग देसी पालकी, टमाटर आ लहसुन के खोजल सुरू कइ देले बा. देसी बिया यानी बीज के मार्फत सवाद के संगे देसी आ पारंपरिक सेहत के लवटावे के कोसिस बढ़ि गइल बा. लोग देसी बीज बैंक बनावले बा. जाड़ के लेके भोजपुरी समाज में एगो कहाउत खूबे प्रचलित बा.\nलइकन के छुअबि ना, जवान गुरू भाई.\nबुढ़वन के छोड़बि ना, कतनो ओढ़िहें रजाई.\nमाने कि लइकन से जाड़ महाराज के संहतियाई होला, जवान लोगन के उ गुरूभाई मानेले, बाकिर बुढ़ लोगन के उ खूब सतावेले, चाहे ऊ लोग कतनो रजाई-दुलाई ओढ़सु लोग. बाकिर एकरो काट मौसम में मिलेवाला सेहतमंद साग, तरकारी से मिलेला. कहे के मतलब ई बा कि जाड़ से डेराईं मति. ठंडा के दिन में मिलेवाला आपाना सरेह के हरियरी, तरकारी, घीव-दूध आ तिसी के संतुलित इस्तेमाल करीं. पुरानका सवादक के खोजीं आ आपाना संस्कृति के यादि करीं.\nTags: Article in Bhojpuri, Village, Winter season\nFIRST PUBLISHED : November 30, 2020, 15:39 IST


खबर भोजपुरी में (मंगल, 20 जनवरी 2015) – टटका खबर\n(सोमार, 19 जनवरी के खबर)\nभाजपा के केन्‍द्रीय चुनाव समिति के बइठक नई दिल्‍ली भइल जवना में दिल्ली विधानसभा चुनाव खातिर भाजपा के उम्मीदवारन के नाम तय कइल गइल. एह बइठक में प्रधानमंत्री नरेन्‍द्र मोदी, पार्टी प्रमुख अमित शाह, सुषमा स्‍वराज, अरूण जेटली आ नितिन गडकरी शामिल भइले. बइठक का बाद अमित शाह कहलन कि चुनाव में किरन बेदी के मुख्यमंत्री पद के उम्मीदवार बता के लड़े के फैसला सभका राय से लिहल गइल. भाजपा 62 सीट से अपना उम्मीदवारन के नामो जारी कर दिहलसि. किरन बेदी कृष्णानगर सीट से लड़ीहे जहाँ से पिछला बेर हर्षवर्धन जीतल रहलें. अमित शाह इहो कहलन कि दिल्ली में अकाली दल से मिल के चुनाव लड़ी भाजपा.\n‘शोला और शबनम’ आ ‘अंदाज’ जइसन फिलिम बनावे वाला पहलाज निहलानी के सेंसर बोर्ड के नयका अध्यक्ष बना दिहल गइल बा. निहलानी एह पद पर तीन बरीस ले भा अगिला आदेश ले बनल रहीहें. नौ सदस्य वाला नयका सेंसर बोर्ड में निहलानी का अलावे निर्देशक डॉ॰ चन्‍द्रप्रकाश द्विवेदी, निर्माता अशोक पंडित आ भाजपा नेता वाणी त्रिपाठी टिक्‍कू के नाम शामिल बा.\nबच जाएब त नेता कहाएब ना बचब त शहीद. कुछ एही तरह के बात बिहार के मुख्यमंत्री जीतन राम माँझी केन्द्रीय मंंत्री रामविलास पासवान के कहलन. ई जानकारी मीडिया के देत पासवान बतवले कि जब ऊ माँझी से कहलन कि ऊंच जाति वालन से होखत एह लगातार बदनामी से नीमन रहीत कि ऊ इस्तीफा दे देसु तब माँझी कहलन कि उनुका दुनू हाथ में लड्डू बा. बचब त नेता हटब त शहीद.\nसुनंदा पुष्कर के हत्या का मामिला में आजु दिल्ली पुलिस उनुका पति आ केन्द्रीय मंत्री रहल शशि थरूर से पूछताछ शुरु क दिहलसि. थरूर से वसंत विहार एएटीएस के दफ्तर में भइल. पूछताछ का बाद बाहर निकलल थरुर के परेशान लउकत बतावल जात बा.\nताबड़तोड़ अध्यादेश पर नाराजगी जतावत राष्ट्रपति प्रणव मुखर्जी आज विपक्षो के फटकरलन. कहलन कि अल्पमत के हल्ला गुल्ला का बीच बहुमत के आवाज दबावे के कोशिश ना होखे के चाहीं. सरकारो से कहलन कि अध्यादेश ले आवे में सावधानी राखे के जरूरत बा आ जबले बहुत जरूरी ना हो जाव तबले अध्यादेश ना ले आवे के चाहीं,\n94 बरीस उमिर के हिन्दुस्तान के मशहूर कार्टूनिष्ट आरके लक्ष्मण के हालत बहुते खराब बा. उनकर इलाज पुणे के दीनानाथ मंगेशकर अस्पताल के इंटेसिव केअर यूनिट में चलत बा जहाँ उनकर अनेके अंग काम कइल बंद कर दिहले बावे. फिलहाल उनुका के वेंटिलेटर पर राखल गइल बा.\nब्रिटेन भारत के चेतवले बा कि इस्लामिक स्टेट ओहिजा हमला कर सकेला. 15 आ 16 जनवरी के लंदन में भइल आतंकवाद विरोधी साझा कार्यदल के बइठक में ई जानकारी साझा कइलस ब्रिटेन.\nआर्थिक भठियरपन के मामला में सजाय मिलला का बाद तमिलनाडू के मुख्यमंत्री रहल जयललिता से कवनो केन्द्रीय मंत्री भेंट करे चहुँपलन. ई मंत्री रहलन देश के वित्त मंत्री अरुण जेटली, दुनू जने का बीच करीब पौन घंटा ले बातचीत भइल. एह मुलाकात पर द्रमुक सवाल उठवले बिया कि जब एह मामिला में जयललिता के अपील अदालत के सोझा बा त वित्त मंत्री के भेंट करे आइल कतना सही कहाई.\nनई दिल्ली का रोहिणी में एगो मीटिंग करे चहुँपल आआपा नेता आशुतोष के उनुके गोल के राजेश गर्ग के समर्थक घेर लिहले आ बाद में उनुका पिछला दरवाजा से निकल के छरदेवाली फान के भागे पड़ल.\nपीएम मोदी के संसदीय क्षेत्र वाराणसी में अब केहू भिखारी ना रही. सगरी भिखारियन के रोजगार वाला काम से जोड़ल जाई. बाकिर एहमें कतना सफलता मिलल कहल मुश्किल बा काहें कि काशी का बारे में कहल जाला “राँड़ साँढ़ सीढ़ी सन्यासी एह से बचे त सेवे काशी.” एहमें से अनेके विधवा (राँड़) के जिनिगी दाने से मिलल धन से चलेला. वाराणसी धार्मिक नगरी ह आ एकरा के भिखारी मुक्त बनावल केहू खातिर सहज ना हो सके. फिलहाल एह काम के बीड़ा एगो एनजीओ उठवले बा.\nप्रधानमंत्री के नाम से जुड़ल एगो फर्जी वेबसाइट चला के लोग के मूड़े वाला एगो जालसाज के दिल्ली पुलिस हावड़ा से गिरफ्तार कइले बिया. एह काम में ओकरा पश्चिम बंगाल पुलिस के साथ मिलल रहुवे. 43 बरीस के सुदीप्त चटर्जी कई गो अउरियो फर्जी वेबसाइट चलावत रहुवे आ लोग से लाखो रुपिया वसूलत रहुवे करोड़ो के अनुदान दिआवे का नाम पर.\nलखनऊ विश्वविद्यालय के 57वां दीक्षांत समारोह में बोलत केन्द्रीय गृह मंत्री राजनाथ सिंह कहलन कि शिक्षा का संगही संस्कारो मिलल जरूरी होला. कहलन कि अगर नवहियन के नीक संस्कार दिहल रहीत त नवही आतंकवादी ना बनते.\nमौसम विभाग चेतवले बावे कि पश्चिमी यूपी में अगिला दू तीन दिन बरखाबूनी होखे के अनेसा बा. पूर्वांचल में सोमार का दिने घाम ना निकलल आ लोग जाड़ से ठिठुरत रहल.\nआजमगढ़ जिला के जहानागंज इलाका के बबुरा गांव में सोमार का सबेरे एगो मेहरारू घरेलू झगड़ा का बाद अपना तीन गो बचवन संगे आग लगा लिहलस. दुनू बचवन के त ओहिजे मौत हो गइल जबकि ओह औरत के मौत अस्पताल ले जाए का दौरान हो गइल.\nमुजफ्फरपुर जिला के सरैया इलाका के अजीजपुर बलिहारा गाँव में अतवार का दिने भइल बवाल में पुलिस चौदह जने के गिरफ्तार कइले बिया. एह बवाल में चार जने के मौत हो गइल रहे. साठ घर के गाँव में बहुते लोग आपन घरबार छोड़ दोसरा जगह जान बचावे खातिर ठिकाना लिहले बा आ प्रशासन के समझवला का बादो लवटे के तइयार नइखे होत.\nजदयू नेता नीतीश कुमार अपना पार्टी के बोलतुवन के बेसी भाव ना देबे के कहले बाड़न. उनकर कहना बा कि भाजपा चाहत बिया कि जदयू टूट जाव बाकिर ओकरा मनसा पुराई ना. ओने पार्टी में आवाज उठे लागल बा कि माँझी के हटा के नीतीश के फेरू से मुख्यमंत्री बना दिहल जाव. गोपालगंज के बैकुंठपुर से जदयू विधायक मंजीत सिंह विधायक दल के बइठक करावे के मांग कइले बाड़न.\nतृणमूल कांग्रेस आ पश्चिम बंगाल सरकार का तरफ से अलग अलग याचिका सुप्रीम कोर्ट में दायर क के सारधा घोटाला पर नजर राखे के निहोरा कइल गइल बा. एकर वकील कपिल सिब्बल बाड़े आ एह बात पर पश्चिम बंगाल के कांग्रेस में नाराजगी बा.\nकांग्रेस नेता आ केन्‍द्र में मंत्री रहल कृष्‍णा तीरथ आजु भाजपा में शामिल हो गइली. कहली कि भाजपा के नीमन नीति से प्रभावित हो के भाजपा में आइल बाड़ी.\nअमरीका आ ब्रिटेन पाकिस्‍तान से कहले बाड़न कि साल 2008 में भइल मुंबई हमला के मुख्‍य साजिशकर्ता जकीउर रहमान लखवी के भारत के ओह लोग के सँउप दिहल जाव. ओने पाकिस्तान सरकार लखवी के 18 फरवरी में हिरासत में राखे के आदेश जारी क दिहले बिया.\nदेश के शेयर बाजार में सोमार का दिने लगातार तिसरका दिने बढ़त दर्ज भइल. सेंसेक्‍स में 140 अंक आ निफ्टी में 37 अंक के बढ़ोतरी भइल. रुपिया 16 पइसा मजबूत भइल. सोना के दाम 100 रुपिया बड़ल बाकिर चाँदी 45 रुपिया सस्ता हो गइल.\nआस्ट्रेलिया आ भारत का बीच काल्हु भइल एकदिना में धीमा गेंदबाजी करवला का चलते ऑस्‍ट्रेलिया के कप्‍तान जार्ज बेली के एक मैच खातिर निलंबित क दिहल गइल आ डीम पर फीस के दस फीसदी जुर्माना लगा दिहल गइल.\nऑस्‍ट्रेलियन ओपन टेनिस के पहिलके दौर में पुरूष सिंग्‍लस में युकी भांबरी के हार हो गइल आ भारत के चुनौती खतम हो गइल.


भोजपुरी में पढ़ें: हर ओर से बिगड़ल हालत में अकेले किसान से ही उम्मीद बा | Corona worsening situation Bhojpuri farmer agriculture crop nodakm– News18 Hindi\nकोरोना के बाद से चउपट भइल माली हालत में अकेले किसान पर ही देश के भरोसा बा. किसान के सामने एगो चुनौती नइखे. बाढ़ बारिश से लेके सूखा तक मौसम के मार किसाने के झेले के बा.\nLast Updated : September 24, 2020, 13:50 IST\nभारत में खेती किसानी का मौसम की अनुकूलता प्रतिकूलता से बड़ा नजदीकी संबंध बा.कभी अति वृष्टि त कभी अनावृष्टि से खेती के सेहत आ पैदावार के भविष्य दुनो तय होला. अबकी ए साल जुलाई से अगस्त के बीच पूर्वी उतरप्रदेश आ सटले बिहार में अतना बारिश भईल हा कि अरहर आ दलहनी फसल के बुआई ना हो पावल हा. कोरोना काल में अइसहीं लोगन के मुसीबत कम ना रहें. आवाजाही पर लगल रोक के वजह से किसानन के आनाज सरकार से जातना खरीदारी भईल ओकरा बाद बचल आनाज के भावे नईखे मिलत.सबसे पस्तहाली के हाल मक्का के किसान के बा. खरीदार आधा दाम देबे के तैयार नईखन.\nपिछलका साल दो हजार बाईस सौ के रेट मिल गईल रहें ऐसे किसान लोग कोरोना के पहिले जमके मक्का के खेती कईल हा लो. बाकी रबी के फसल पिछलका सीजन में अति वृष्टि की वजह से दलहनी फसल मसूरी चना त मौसम के भेंट चढ़ गईल, गेहूं अउरी मक्का के बंपर पैदावार भईल. गेहूं के खरीदारी न्यूनतम समर्थन मूल्य पर सरकार कईलस. सरकारी आंकड़ा बतावता कि 2015/16 के तुलना में 2019/20 में करीब दुगना गेहूं के खरीद सरकार एह साल कईलसा. ऐह मामला में मध्यप्रदेश, पंजाब, हरियाणा आ उत्तर प्रदेश में सबसे ज्यादा खरीदारी ये परदेसन के सरकार कईल हा. ऐसे कोरोना काल में किसानन के कुछ हद तक राहत भी मिलल.\nसरकारी आंकडा़ ई भी बतावता कि एह दौरान धान के समर्थन मूल्य पर खरीदारी 70% जयादा भईल हा. सन 2015/16 तक जहां 7308416 टन धान के खरीदारी भईल ओकरा तुलना में सन 2019/20 में 124,16252 टन धान के खरीद भईँल. जबकि शांता कमेटी के अनुमान रहें कि कुल पैदावार के 6% से जायदा सरकार हर साल खरीदारी ना क पावें. एह दौरान मौसम के मिजाज में अजब गजब बदलाव देखे के मिलल. पिछलका रबी सीजन में असमय खूब बारिश भईल ऐसे में गेहूं आ मक्का के फसल छोड़ के बाकी दलहनी फसल के खूब नुकसान भईल. एही समय कोरोना महामारी के चपेट में पूरा अर्थव्यवस्था मंदी के शिकार हो गईल.\nएह साल के पहिला तिमाही में जहां23.9% के गिरावट दर्ज भईल वहीं बेरोजगारी के दर दुनिया में अपरैल मई में कोलंबिया के बाद दूसरा नमबर पर पहुंच गईल. परदेसी कामगारन के कामकाज बंद हो गईल. जे जहें रहे जवने साधन मिलल चाहें पैदले अपना घरें चल दीहल. एक लंबा अरसा के बाद घरें पहुंचल तब ओ लोगन के एहसास भईल हा कि सरग में चौकीदारी कईला से बेहतर बा अपना घरें दुवारे झाड़ू लगावल. ठीक समय से ए साल रोहिन नक्षत्र के बारिश हो गईल.किसान मन परदेश से आके अपना घरें ठौर पईले रहें ओह लोगन के घाघ कवि के बात याद आईल. घाघ कहलें बाड़े कि रोहिन बरसे, मृग तवैं, कुछ कुछ आदर जाए.\nघा कहें सुन घाघिनी शवान भात ना खाऐं. मतलब ओह साल धान के पैदावार खूब होई. सरकारी मौसम विभाग के सूचना के मुताबिक एह साल सामान्य मानसून पूरे देश में 7% ज्यादा बरसात आ खरीफ के बुवाई के दायरा में लगभग 6% के बढ़ोतरी भईल बा. लेकिन बारिश अनुपात अनुमान से कई गुना जायदा आ सामान्य से ज्यादा! बा. दक्षिण भारत में जहां जुलाई में सामान्य औसत से ज्यादा26.3%बरसात भईल. वहीं सितंबर महीना में अबतक 76.6% ज्यादा बरसात होखे के संभावना बा. एही दौरान उत्तर पश्चिमी भारत में बारिश 13.5%कम मानसून के बरसात भईल. अपना उतर परदेश के पश्चिमी हिस्सा में 30% कम बरसात भईल हा.\nभौगोलिक रुप से बारिश के अतना असमान वितरण अलनीनो आ ला नीनो के असर अउर जलवायु के परिवर्तन के वजह से होत बा. मौसम के सटीक भविष्यवाणी करें खातिर हाले में भारत जर्मनी के वैज्ञानिक मिली के एगो नया अधययन पेश कईलें बा. अधययन मे दावा कईल जात बा कि ज्वालामुखी के विस्फोट से भारतीय मानसून के समझे में काफी मदद मिल सकत बा. कहल ई जात बा कि जवालामुखी के विस्फोट से छोट कण आ गैस वायुमंडल के समतापमंडल में पहुंच जाला आ उहाँ क बरसों तक मौजूद रहेला. ज्वालामुखी की राख से निकलकण सूर्य के परकाश के पृथ्वी तक पहुंचे से रोक देला.ऐ वजह से प्रशांत महासागर में अलनीनो की परिघटना कीसंभावना बढ़ जाला.एह वजह से अगले साल कम बारिश यानी सूखे की संभावना बढ़ जाला.\nएकरा ठीक उलट ला नीनो के परिघटना होला. तब अतिवृष्टि के संभावना बढ़ जाला. जर्मनी के वैज्ञानिक एह बात के भी दावा करत बा कि ऊष्णतटबंधी प्रशांत महासागर और भारतीय मानसून के बीच संबंध में खासा बदलाव आईल बा. एकर एक वजह ग्लोबल वार्मिंग भी बा.ऐह से मौसम के सटीक अनुमान नईखे लागी पावत.अब उ वैज्ञानिक लो ई बतावत बा कि ई नवका अधययन से खेती किसानी के नया योजना बनावें में काफी मदद मिलीं.हालांकि मोबाइल पर गांवन में आज भी पहिले सूचना मिल जात बा.मौसम के अगवाह सूचना के जरूरी वस्तु के बाजार भाव पर भी खासा असर पड़ेला.हाल में मौसम विभाग के घोषणा भईल कि सितंबर में मध्य भारत, पश्चिमी भारत और उत्तर कर्नाटक में अनुमान से जयादा बारिश होई.\nमध्यप्रदेश, महाराष्ट्र के नासिक और गुजरात में एह वजह से सोयाबीन, मूंगफली और प्याज के फसल के नुकसान के संभावना बा. उत्तर भारत में प्याज के कीमत उपभोक्ता के चेहरा लाल करें लागल. भारत सरकार तुरंत फुरत में प्याज के निर्यात पर पाबंदी के घोषणा क देलस. अब कर्नाटक के सांसद सरकार से मांग करत बा लोग कि सरकार गुलाब किस्म के प्याज के 10000 टन रोजाना निर्यात के अनुमति प्रदान करें. एहीं तरे इहो अफवाहें बा कि उत्तर परदेश में आलू के एह साल उम्मीद बा. बाढ़ बरसात की वजह से मौसमी सब्जियां खत्म हो गईल त आलू के भाव अनाप शनाप चढ़़े लगाल.\nतीस रुपये तक आलू बिकता. अनुमान ई लगावल जाता कि फसल के बुआई तक भाव तीस पैंतीस से जयादा ही रहीं.अनुमान इहों लगावल जाता कि किसानन के एह साल आलू से खूब कमाई भईल बा त आलू के खेती के दायरा भी अमूमन ज्यादा ही होई. इहाँ बतावल जरुरी बा कि अकेले उत्तर प्रदेश में देश के कुल आलू उत्पादन के करीब 44% पैदावार होला.अभी कोल्ड स्टोर में जतना आलू पड़ल बा, ओकरा बाद करीब 18लाख टन आलू बाजार खातिर उपलब्ध रहीं.तब तक नवंबर में आलू के अगौती फसल बाजार में आ जाई. तबो ई अफवाह फैलल बा कि बाजार में आलू के किलत बा.\nअइसहीं कोरोना काल में ई अफवाह फैलल कि मुर्गा खाने से कोरोना संक्रमण तेजी से फैले ला. नतीजा ई भईल कि मुर्गी पालक के ए साल भठा बैईठ गईल हा.अपने देश में कुल मक्का उत्पादन के लगभग 60% हिस्सा मुर्गियों के दाने तैयार करें में खपत होला. अभी गर्मी वाला मक्का किसानन के स्टॉक पड़ल बा. आधा दाम मिल ता पिछला साल के मुकाबले. अब जबकि 70% मक्का के खरीफ के फसल बाजार में आ जाई. तब अनुमान कईल जा सकें ला कि मक्का उत्पादक किसानन के सामने कतना बड़ा मुसीबत आवें वाला बा. एकरा बावजूद किसान कभी हार नईखे मनले. मौसम के मार उम्मीद के बौछार आ आशंका के बीच किसानन के जिनगानी झूलत रहें ला.\nकिसानन के मेहनत के ही कमाल कह कहें के चाहीं कि जब पूरा देश में अर्थव्यवस्था में गिरावट दर्ज होत रहें अकेले खेती के क्षेत्र में विकास दर में 3.4% के दर से बढ़ोत्तरी दर्ज भईल. एह वजह से किसान के अन्नदाता अउर अन्न के देवता के उपाधि दीहल ग गईल बा. आदमी पैईसा रुपया चाहें जतना कमा ली खाईं त आनाजे. ऐसे जीवन के जवन चार गो आश्रम मानल जाला ऊ सब गृहस्थ आ गृहस्थ आश्रम पर आधारित बा. किसानन के ए वजह से महत्व दिहल जात रहें. बीच के काल में जब औद्योगिक विकास आ तकनीकी विकास के खुमारी सर प चढ़ल रहें तब खेती किसानी के महत्व के नजरअंदाज करें के जरूर कोशिश भईल.\nबाकी एहीं बीचे खेती किसानी एक बार फिर कुछ खास वजह से चर्चा के केंद्र में आ गईल बा. अब उम्मीद बा कि खेती किसानी के दिन बहुरे वाला बा.एहीं बहाने पूरा देश किसानन के सवाल पर जाग गईल. काहें कि अर्थव्यवस्था के. बाकी क्षेत्र में रफ्तार पकड़े में अभी सन 2021 नवम्बर दिसंबर तक इंतजार करें के पडीं. अब एतना उम्मीद जरूर बा कि आफत बिपति के समय खेती आ किसानी में आज भी उ क कुवत बा कि कम से कम अन्न के अभाव गरीब आदमी के जिनगी तबाह ना होई. अन्न के भंडार त किसान अपना मेहनत के बदौलत भरले बाड़न. सार्वजनिक वितरण प्रणाली के जरिये मुफ्त में आनाज आज गरीब गुरबा मुंह के निवाला बनत बा.\nbhojpuri article Bhojpuri News corona


टटका खबर, शनिचर 15 अक्टूबर 2016 – टटका खबर\nटटका खबर, शनिचर 15 अक्टूबर 2016\nमध्यप्रदेश के भोपाल में शौर्य स्मारक के उद्घाटन कइला क बाद प्रधानमंत्री नरेन्‍द्र मोदी कहलन कि उनकर सरकार वन रैंक वन पेंशन के वायदा पूरा क दीहलसि, जबकि पहिले के सरकार बड़हन बड़हन वायदा कइला क बादो एह दिसाईं कुछ ना कइली सँ. शौर्य सम्‍मान सभा में पहिले के सैनिकन आ शहीदन के परिवारवालन के संबोधित करत मोदीजी कहलन कि सेना बोल पर ना, अपना बल पर भरोसा करेले. साथही मानवता के एगो निकहा मिसालो हिय भारतीय सेना. जब कबो देश पर कवनो विपदा आइल सेना के जवान हमेशा सबले आगा रहलन लागन के बचावे में. अनुशासन, बेवहार आ अउरियो मामिलन में भारतीय सेना दुनिया में अव्वल मानल जाले. दुनिया में शान्ति बनावे का काम में लागल विश्‍व शांति बल में सबले अधिका योगदान भारते के सेना के रहल बा अबले. हजारन बरीसन के अपना इतिहास में हमहन के पुरनिया कबो कवनो दोसरा देश प हमला नइखन कइले. केहू का एको अंगुरी जमीन नइखे हथियवले.\nमुलायम परिवार में जारी खींचतान का बीचे समाजवादी पार्टी के अध्यक्ष मुलायम सिहं यादव आज एलान कइलन कि अगिला मुख्यमंत्री के फैसला चुनाव का बाद होखी. कहलन कि उनुका परिवार में कवनो मनमुटाव नइखे चलत. एह बयान का बाद साफ हो गइल कि अखिलेश अपना परिवार में अकेला पड़ गइल बाड़न आ चाचा शिवपाल के तुतुही बाजत बा. बाकिर अखिलेश हार माने ला तइयार नइखन जवना चलते कहल ना जा सके कि सपा के ऊँट कवना करवटिया बइठे वाली बा.\nवाराणसी के सारनाथ से शुरु भइल धम्म चेतना यात्रा के समापन आज कानपुर में हो गइल. भाजपा के अध्यक्ष अमित शाह एह मौका प बोलावल सभा में कहलन कि बौद्ध भिक्षुवन का आशीर्वाद से दलित अउर पिछड़ा वर्ग एकजुट भइला का चलते यूपी में बसपा के सरकार बनल रहुवे बाकिर सत्ता मिलते मायावती भगवान बुद्ध के आदर्श आ सिद्धान्तन के तिलांजली दे के धन बटोरे में लाग गइली. अब बौद्ध भिक्षुवन के आशीर्वाद से अबकी यूपी में भाजपा के सरकार बने जात बा.\nभारत, ब्राजील, रूस, चीन, अउर दक्षिण अफ्रीका देशन के संगठन ब्रिक्‍स के आठवां माथ मिलनी काल्हु शनिचर का दिने गोवा में शुरू होखे वाला बा. भारत के मेजबानी में होखत एह सम्‍मेलन में कुल 11 देशन के माथ नेता शामिल होखीहें.\nएह माथ मिलनी में जोर आतंकवादे प रहे वाला बा. भारत के जोर रही कि आतंकवाद से एकजुट होके मुकाबला कइला क जरुरत बा. एही मौका प प्रधानमंत्री नरेन्‍द्र मोदी रूस के राष्‍ट्रपति ब्‍लादिमिर पुतिन आ चीन के राष्‍ट्रपति जिंगपिंग से अलगा अलगा आपसी चरचो करीहें.\nसूचना अउर प्रसारण मंत्री वेंकैया नायडू आज कहलन कि तीन-तलाक के मसला के समान नागरिक संहिता से जोड़ल ना जाये के चाहीं. असल मुद्दा लिंग भेद आ भेदभाव दूर क के मेहरारुवन के बरोबरी के सम्‍मान दीहला के बा. सरकार एह मामिला में कवनो हड़बडी में नइखे. बाकिर एह पर चरचा करे से केहू के मना ना करे के चाहीं. दुख क बात बा कि कुछ लोग एह बारे में गलतबयानी क के भरम पसारे में लागल बा.\nआज एगो सादा समारोह में महाभारत सीरियल में द्रोपदे के रोल करे वाली अभिनेत्री रूपा गांगुली आ एल. गणेशन के राज्‍यसभा के सदस्‍य के किरिया धरावल गइल. राज्‍यसभा सभापति मोहम्‍मद हामिद अंसारी संसद भवन के अपना कक्ष में एह लोगन के किरिया धरवलन. दुनू जने भाजपा क हउवन. रूपा गांगुली मनोनीत कइल गइल बाड़ी जबकि गणेशन चुनाव जीत के आइल बाड़न.\nशुक का सँझिया जम्‍मू कश्‍मीर का श्रीनगर के बाहरी इलाका जकूरा में फसादी सशस्‍त्र सीमा बल के काफिला पर घात क दीहले. एह हमला में 8 गो जवान घवाहिल हो गइलें जवना में एक जवान के शहीद हो गइला के खबर बा. फसादियन के तलाश होखत बा बाकिर कवनो के धरिला भा मरइला के खबर नइखे.\nमध्‍यप्रदेश के रतलाम जिला में एगो बस गड़हा में गर गइल जवना चलते नाहियो त 10 जने के मौत हो गइल आ दर्जन से अधिका लोग घवाहिल हो गइल.\nबिहार मे पंचायत प्रतिनिधियन के असमय मुअला प बिहार सरकार ओह लोग के परिवार के5लाख रुपिया के सहायता देबे के एलान कइले बिया. अब मुखिया, सरपंच, पंच वगैरह के मुअला प घरवालन के ई सहायता मिलल करी.\nबिहार के सरकारी इंजीनियरिंग कॉलेजन आ पॉलिटेक्निक कॉलेजन में संविदा पर काम करे वाला शिक्षकन आ कर्मचारियन के मानदेय बढ़ावे के मंजूरी दे दिहलसि बिहार कैबिनेट.\nसमस्तीपुर टीसन प मरम्मत के काम शुरू भइला का चलते समस्तीपुर रेल मंडल के बरौनी-समस्तीपुर अउर सहरसा-समस्तीपुर रेलखंड प चले वाली छह जोड़ी सवारी गाड़ियन के 16 तारीख से 29 तारीख ले रद क दीहल गइल बा. जयनगर-समस्तीपुर, रक्सौल-समस्तीपुर सवारी गाड़ी के दरभंगा ले आ कटिहार-दरभंगा सवारी गाड़े के बरौनीए ले चलावल जाई\nडाक सप्ताह का मौका प आज शुक का दिने मोतिहारी में प्रधानमंत्री के मन की बात कार्यक्रम पर पत्र लेखन प्रतियोगिता के आयोजन कइल गइल. मोतिहारी डाक अधीक्षक कार्यालय में भइल एह प्रतियोगिता में कई स्कूलन के\nछात्र हिस्सा लीहलन.\nतीन दिन ले चले वाला राष्ट्रीय सब जूनियर जूडो चैंपियनशिप शुक का दिने पटना के पाटलिपुत्र खेल परिसर में शुरू हो गइल. 29 राज्यन से आइल टीम एहमें शामिल भइल बाड़ी सँ. उद्घाटन करत मुख्यमंत्री नीतीश कुमार कहलन कि खेलन के बढ़ावा देबेला बिहार सरकार आपन नया खेल नीति बनवले बिया.\nअबकी का सितंबर में थोक दाम पर जोड़ाइल महँगाई 3.57 फीसदी पर आ गइल. खाए पीए के सामान आ सब्जियन के दाम कम भइला का चलते ई घटती भइल बा. अगस्‍त में ई 7.4 फीसदी रहुवे. हालांकि पर साल सितंबर में ई सुन्नो से नीचे -4.59 फीसदी रहुवे. आज शुक का दिने जारी भइल सरकारी आंकड़ा में बतावल गइल बा कि सितंबर में खाद्य मुद्रास्‍फीति 5.57 फीसदी हो गइल जबकि अगस्त में ई 8.23 फीसदी रहुवे.\nTags: अखिलेश, आतंकी हमला, कश्मीर, नरेन्द्र मोदी, नीतीश कुमार, मुलायम, शौर्य स्मारक, सपा\nटटका खबर, 11 फरवरी 2017, शनिचर


वोट बैंकिंग अमर रहे ! – बतंगड़ 68 – Anjoria\nवोट बैंकिंग अमर रहे ! – बतंगड़ 68\nजनवरी 1, 2018 बतंगड़, वोट बैंकिंग अमर रहे !\nपिछला हफ्ता ऊ बाति हो गइल जवन कबो होखे के सोचलो बड़ बाति लागत रहुवे. तीन तिलाक प मोदी सरकार आपन विधेयक बिना कवनो बवाल लाकसभा से पास करा लिहलसि. आजादी का बाद से हाल फिलहाल ले अपना वोट बैंक के पोसे वाली कांग्रेस के पुरनकी अध्यक्षा ओह दिन गोवा में मस्ती करत रही आ नयका अध्यक्ष कहाँ रहलें केहू के पता ना रहल. खैर बबुआ के त हमेशा से आदत रहल बा कि जबो कवनो बड़हन मुद्दा संसद में जलत होखे ऊ संसद में ना जासु. एह से एगो खास सुविधा ई होला कि बाद में हवा देखि के आपन रुख तय कइल जा सकेला. कहल गइल बा कि मनुज बली नहीं होत है समय होत बलवान. समय का फेर से जनम से पारसी बाप आ ईसाई महतारी के बेटा अपना के जनेऊधारी हिन्दू होखल देखावे लागल. हिन्दू होखला ला कवनो खास रस्म भा कर्मकाण्ड ना करे के पड़े. बस रउरा अपना के हिन्दू कह दीं, रउरा के हिन्दू मान लीहल जाई. बाकिर जनेऊधारी बने ला बाकायदा संस्कार कइल जाला आ अपना उछाह में एह सचाई के अनदेखी क गइलें बबुआ आ उनुकर गोल. एहिजा इण्डोनेशिया के राजकुमारी के चरचा कइला के कवनो जरुरत नइखे जे बाकायदा पूजा पाठ करा के हिन्दू बन गइली. हम अपना चरचा के इन्डोनेशिया ना ले जाके इण्डिये में राखल चाहब. हँ त लड़ि के लिया है पाकिस्तान हँस के लेंगे हिन्दुस्तान के दावा करे वाला जमात के कुछ बुझात नइखे कि का करो कि ओकर पुरनका रुतबा वापिस मिल जाव. ऊ देखत बा कि अब लोग कोट का ऊपर जनेऊ पहिरे लागल बा. अब सगरी गोल अपना के हिन्दू बतावे जतावे में लाग गइल बाड़ें. सुनत बानी कि हिन्दुवन प गोली चलवा के अपना वोट बैंक के खुश करे वाला मुलायम के बेटो अब हिन्दुवन के गोड़लागी करे के फैसला कइले बाड़न. उनुकर गोल अब अपना के असली हिन्दु हितकारी होखे के दावा करी आ बलाई कि भाजपा असली हिन्दुवादी ना ह. पता ना साँच कि झूठ बाकिर दिदियो पुरोहित समागम करावे जात बाड़ी एकर चरचा सोशल मीडिया प पसरल बा. केहू अब अपना के तुष्टकरण वाला राजनीति का राहे चलत नइखे देखावल चाहत. एह माहौल में हो सकेला कि मोदी सरकार अब एक देश में एक विधान लागू करावे के आपन सपना पूरा करावे में लागल लउके. हिन्दू समाज के बाँट के आपन जीत हासिल करे वाला लोग परेशान बा कि तीन तिलाक कानून से बँट गइल मुस्लिम समाज के कइसे आपन वोट बैंक बनवले राखो. ओह लोग का गोड़ तरे से जमीने हटा लीहल गइल बा. तीन तिलाक के अपराध बनावे वाला एह कानून के खिलाफत उहो लोग करे में लागल बा जे अपना के सेकूलर बतावे ला. सोचे वाली बाति बा कि अइसन नइखे हो गइल कि केहू अपना बेगम के तिलाक ना दे सके. तिलाक देबे के अउरियो तरीका बा जवना के अबहियों इस्तेमाल कइल जा सकेला. बाकिर ओह तरीका से हलाला कारोबार के परवरिश ना हो सके. आ हलाला कारोबारी शायद एही से बेसी परेशान बाड़ें. मियाँ बीबी का झगड़ा में आपन बिस्तर गरम करे वाला लोग जानत बा कि तिलाक के दोसर तरीका इस्तेमाल कइला से हलाला करावे के जरुरत ना पड़ी. अरब देशन के शेख के मुताह निकाहो वाला धंधा बन्द होखे के अनेसा हो गइल बा. एहू चलते कुछ लोग परेशान बा आ कहल बा कि एह कानून से औरतन के कवनो भलाई नइखे होखे वाला, उलुटे ओह लोग के परेशानी अउरी बढ़े वाला बा. एह सब हो हल्ला का बीचे तिलाकल मेहरारुवन के खेवा खरचा चलावल देश का माथे थोपे के कोशिशो हो रहल बा. कहल जा रहल बा कि जब तिलाक देबे वाला शौहर जेल चलि जाई त खेवा खरचा के दी. अगर इहे तर्क मान लीहल जाव त कवनो अपराधी के जेल ना होखे के चाहीं काहें कि ओकरा जेल चलि गइला का बाद ओकरा परिवार के परवरिश के करी, कइसे चली. अगर परिवार के अतने फिकिर बा त जुर्म करे के कवन जरुरत बा. अपना वोट बैंक के तिलाक देबे वाला गोलो सोचे कि अब ओकरा वोट बैंक के परवरिश कइसे होखी. बाकिर ऊ लोग त अब आपन बैंके बदले का जुगाड़ में बा. पता चलि गइल बा कि एगो बैंक अइसनो बा जवन दुगुना फायदा देला. वोट बैंकिंग अमर रहे !\n(अतवार 31 दिसम्बर 2017 का दिने कोलकाता से छपे वाला अखबार समाज्ञा में अँजोर भइल.)\nसहलऽ काहें ? मरउव्वत में – बतंगड़ 67\nभारत तेरे टुकड़े होंगे, इंशा अल्ला, इंशा अल्ला ! – बतंगड़ 69


टटका खबर, शुक, २८ मई – Anjoria\nमई 28, 2010 news in bhojpuri, टटका खबर\nयूपी बोर्ड के इन्टर रिजल्ट निकलल\nकाल्हु यूपी बोर्ड के इन्टर के रिजल्ट निकलल जवना में वाराणसि जोन के बयासी फीसदी परीक्षार्थी उत्तीर्ण हो गइलें. बाकिर नकल खातिर बदनाम बलिया जिला के परिणाम ओतना बढ़िया ना रहल. पिछला साल पास परसेंटेज में बलिया के ३६ वाँ स्थान रहुवे जवन अबकी बारी ७१वाँ हो गइल बा. नकल माफिया अबकी सफल ना हो पवलें काहे कि उत्तरपुस्तिका पर कोडिंग कर दिहल गइल रहे. बाकिर अबकि बेर बोर्ड एगो नया रिकार्ड बनवले बा. डिस्टिंकशन में पास होखे वाला विद्यार्थियन के संख्या में गजब इजाफा भइल बा आ अड़तीस हजार से बेसी परीक्षार्थी डिस्टिकंशन से पास भइल बाड़े.\nबिहार कांग्रेस में बगावत\nबिहार कांग्रेस के प्रदेश अध्यक्ष अनिल शर्मा से नाराज प्रदेश के पाँच दर्जन से बेसी सीनियर नेता अपना अपना पार्टी पद से त्यागपत्र सोनिया गाँधी का लगे भेज दिहले बाड़े. सोनिया बिहार प्रभारी टाइटलर आ अनिल शर्मा के बोला के समझौता के राह निकाले के कहले बाड़ी. दोसरा खबर में बतावल गइल बा कि राज्यसभा चुनाव में कांग्रेस के दस गो विधायक केहू के मतदान ना करीहें. कांग्रेस नइखे चाहत कि जनता में संकेत जाव कि ऊ राजद भा लोजपा के साथ खड़ा बिया. बिना कांग्रेस के समर्थन के रामविलास पासवान राज्यसभा में ना जा पइहें. राजद अपना कोटा से रामकृपाल यादव के टिकट दिहले बा जे आराम से निकल जइहें.\nकनाडा भारत के सेना अधिकारियन के वीजा नइखे देत\nभारत सरकार के कमजोरी के नमूना फेर सामने आइल बा जब कनाडा सरकार भारतीय सेना आ सुरक्षा बल के अधिकारियन के वीजा नइखे देत. कनाडा के कहनाम बा कि ई लोग काश्मीर में तैनात रहुवे जहवाँ एह लोग के आचरण आतंकवादी गतिविधि का श्रेणी में राखे लायक बा. भारत एह बात पर आपन नाराजगी जतवले बा आ कनाडा से एक हफ्ता का भीतर आपन गलती सुधार लेबे के कहले बा. अब कनाडा सुधरत बा कि भारत अपमान के घूंट पी के अपना प्रधानमंत्री के कनाडा यात्रा पर गइल देखी, ई त आवे वाला समय बताई.\nकांग्रेसो अझूरा गइल झारखण्ड का राजनीति में\nशिबु सोरेन का साथ समझौता कइल जाव कि ना एह उधेड़बुन में कांग्रेसो अझूरा गइल बिया. ओकरो नइखे बुझात कि का कइल जाव. मौका हाथे लागत देख छोड़लो नइखे बनत आ दागी विधायकन का साथे सरकार चलावे के दाग घोंटलो नइखे बनत. उगिलत आन्हर निगलत कोढ़ी का कैच ट्वेंन्टी टू का हाल में फँस गइल बिया कांग्रेस. ओने भाजपा में अपने में सिरफुटौवल के हालत बनल जात बा. पार्टी के कुछ नेता अर्जुन मराण्डी का तौर तरीका से नाराज बाड़े.\nजाति गिनवावे के मसला पर कांग्रेस उलझन में\nदेश के पिछड़ा वर्ग के नेता नाराज बाड़न कि जब लोकसभा में आम सहमति बन गइल रहे आ प्रधानमंत्री आश्वासन दे दिहलें कि जाति आधारित जनगणना करवावल जाई त फेर एह मसला के मंत्रिसमूह का जिम्मे डाल के टाल मटोल के नीति काहे अपनावल जा रहल बा. पार्टी अब सफाई दे रहल बिया कि उलझन भरल एह मसला के सटीक हल निकाले खातिर मंत्रिसमूह बनावल बेहतर विकल्प रहे. ओने शिवसेना के मुखिया बाल ठाकरे जाति आधारित जनगणना के विरोध कइले बाड़ें. जबकि भाजपा एकरा पक्ष में तइयार हो गइल बिया.\nचीन सुरक्षा परिषद में भारत के स्थायी सदस्यता के समर्थन कइलस\nचीन यात्रा पर गइल भारत के राष्ट्रपति प्रतिभा पाटिल का हाथे एगो सफलता लागल जब चीन कहलस कि ऊ सुरक्षा परिषद के स्थायी सदस्यता खातिर भारत के समर्थन करी. पाटिल के स्वागत में आयोजित रात्रिभोज में चीनी सेना के बैण्ड हिन्दी फिल्मन के लोकप्रिय गीतन के धुन बजवलसि. खेल क्षेत्र में चीन का साथे समझौता पर दस्तखत भइल जवना का मुताबिक चीन भारत के कोचिंग से ले के खेल के हर क्षेत्र में मदद करी. अउरीओ समझौता पर दस्तखत भइल बा जवना से भारत चीन का बीच व्यावहारिक संबंध सुधरे के उम्मीद कइल जा सकेला. एह दौरान दुनु तरफ से कवनो विवादित मुद्दा उठावे से परहेज कइल गइल.\nनक्सली विस्फोट से ज्ञानेश्वरी एक्सप्रेस के १३ डिब्बा पलटल\nपश्चिम बंगाल के पश्चिमी मिदनापुर में मुंबई जाये वाली ज्ञानेश्वरी एक्सप्रेस के बम विस्फोट से उड़ा दिहल गइल. ओकर तेरह गो डिब्बा पलट गइल जवना में पाँच गो डिब्बा बगल से गुजरत मालगाड़ी से टकरा गइल. एह दुर्घटना में बीस आदमी के जान चल गइल आ करीब डेढ़ सौ लोग घवाहिल हो गइल. रात के डेढ़ बजे भइल एह विस्फोट का साढ़े तीन घंटा बाद रेलवे के राहत दल ओहिजा चहुँपल आ ट्रेन के सही सलामत बाचल नौ गो डब्बा में घायलन के लेके खड़गपुर चहुँपावल गइल जहाँ ओह लोग के अस्पताल में भरती करावल गइल बा.\nपुलिस से परेशान दू गो बहिन आत्महत्या कइली सँ\nमध्यप्रदेश का छतरपुर के एगो स्कूल मास्टर के दू गो बेटी जहर खा के जान दे दिहली सँ काहे कि पुलिस वाला ओकनी के परेशान आ बदनाम करे में लागल रहलें. पिछला २१ मई के बड़की बहिन अपना एगो साथी का साथ मोटरसाइकिल पर जात रहे, बीच में मोटरसाइकिल खराब हो गइल आ दू गो पुलिस वाले चहुँप के लड़की का साथे बदतमीजी कइलें आ ओकर नंगा तस्वीर खींच लिहलें. बाद में बड़ अधिकारियन का लगे शिकायत भइल त कन्हैयालाल तिवारी आ अरविन्द पटेल नाम के दू गो सिपाहियन का खिलाफ मामिला दर्ज कर के कन्हैयालाल के गिरफ्तार कर लिहल गइल. अरविन्द फरार बा. एही मामिला में दू गो सिपाही लड़कियन का घरे जा के धमकवलें कि केस वापिस ले ल लोग ना त फोटो सार्वजनिक कर दिहल जाई. तनाव में आ के दूनो बहिन जहर खा लिहली सँ. धमकावे वाला सिपाहियन के निलम्बित कर दिहल गइल बा.\nदलाई लामा बुद्धा स्मृति पार्क के उद्घाटन कइलें\nपटना के बीच शहर में बनल सेन्ट्रल जेल के हटवला का बाद खाली भइल जमीन पर बुद्धा स्मृति पार्क बना दिहल गइल बा. बाइस एकड़ में फइलल एह पार्क के उद्घाटन काल्हु बुद्धा जयन्ती का शुभ अवसर पर दलाई लामा कइलें. एह मौका पर ऊ बोधगया आ श्रीलंका के अनुराधापुरा से ले आइल बोधि वृक्षन के कलमो लगवलें. ओने कुछ हिन्दु संगठन एह बात के विरोध कर रहल बाड़न कि बुद्धा पार्क बनावे खातिर एगो शिवमन्दिर तूड़ल जा रहल बा जवन जेल परिसर में बहुत पहिले से मौजूद रहुवे.\nभारत आ जिम्बाब्वे के मुकाबिला आजु\nबीसबीसा क्रिकेट के विश्वकप के हार भारत के भुलाइल नइखे आ एही मनोदशा का बीच आठ गो सीनियर खिलाड़ियन के बइठा के बनल भारतीय टीम पचास ओवर वाला एकदिना मैच में जिम्बाब्वे का साथ आपन पहिलका मैच आजु खेले जा रहल बा. तीन देशन का बीच होखे वाला क्रिकेट शृंखला में भारत के कप्तानी सुरेश रैना के दिहल गइल बा. भारत के स्टार खिलाड़ियन का ना खेले का चलते जिम्बाब्वे क्रिकेट संगठन नाराज बा काहे कि ओकरा आमदनी में कमी हो गइल बा.


विवेक सिंह जी के लिखल भोजपुरी कहानी रफथरो | जोगीरा\nHome भोजपुरी साहित्य भोजपुरी कथा-कहानी विवेक सिंह जी के लिखल भोजपुरी कहानी रफथरो\nविवेक सिंह जी के लिखल भोजपुरी कहानी रफथरो\nपरनाम ! स्वागत बा राउर जोगीरा डॉट कॉम प, आई पढ़ल जाव विवेक सिंह जी के भोजपुरी कहानी रफथरो, पढ़ीं आ आपन राय जरूर दीं कि रउवा इ रचना कइसन लागल आ रउवा सब से निहोरा बा कि एह कहानी के शेयर जरूर करी।\nआलोक कबो आपन हाथ पर बन्धल घड़ी में टाइम देखस। त कबो इंटरव्यू ऑफिस के वेटिंग रूम में टाँगल देवालघड़ी पर।उनका आस-पास उनके उमिर के बिसगो लइका हाथ मे आपन डोकोमेंट लेके बइठल बारे इंटरव्यू ख़ातिर। आलोक के अब इयादों नइखे रह गइल कि ऊ केतना बार इंटरव्यू देले अउर कवना-कवना काम ख़ातिर।\nअइसे त ऊ इंजीनियरिंग कइले बारे मेकेनिकल डिपार्टमेंट से बाकिर अब ओकर कवनो मायने नइखे रह गइल। कवनो कम्पनी में एको पोस्ट खाली रहला पर इंटरव्यू देवे वाला के लाइन साबित कर देता कि ई बेरोजगारी का कहाला? इंटरव्यू ख़ातिर अइला तरकीबन दु घन्टा हो गइल बाकिर अबहीं तक उनकर नाम ना पुकारल गइल। टेबुल पर रखल बोतल के पानी पी के आलोक सोफा पर आपन माथा के थोरके अलम देलें।\n“हम जानत बानी हमर लइका बहुत बड़ अदिमी बनी, देख लेम आप।” ई बात आलोक के माई आलोक के बाबू जी के चाय के कप देत कहले रहली।\n“ई अपना खनदान के नाम रोशन करी। आज गोतिया-दियाद, समाज के लोग हँसत बा नू कि पांडेय आपन अवकात नइखन देखत आ चलल बाड़े लइका के इंजीनियरिंग पढ़ावे। सुन ली रउआ, भलहीं हमर रोआँ रोआँ बेचा जाई बाकिर हम अपना बबुआ के पढ़ाइम। उनका के इंजीनियर बनाएम।\n“अरे, हम कहाँ मना कइले बानी। तू अपना लइका के इंजीनियर बनावs भा डाकडर।\nजवन रहे तवन इनके पढ़ाई में लाग गइल, अब जवन बाप दादा के जोगावल जमीन बा ऊ हम मरतो दम तक ना बेचम। हमरा देखे से ई काम लायक पढ़ लेले बाड़े, अब इनका कमाये के चाहीं, कहईं कवनो फैक्ट्री वगैरा में जाके।”\nजानकी तनी रीझिया के बोलली- “अरे रउवा भरोसे के बइठल बा? अबहीं ई ना भुलाईं कि हम जिन्दा बानीं। चार दिन बाद बबुआ के कॉलेज में दाखिला करावे के बा। उनकर काउंसलिग भइल बा। कॉलेज बिलासपुर में बा। कमसे कम तत्काल में दु लाख रुपिया चाहीं।”\nपांडेय जी अब पेपर मोड़ के रख दिहनीं आ चाय के कप टेबुल से उठावत कहनीं- “तहरा लोग के फेर में अब हमार इज्जत कहईं के ना रही। अरे, जेतना बड़ चादर रहे ओतने गोड़ फइलावे के चाहीं ना त आदमी उघार हो जाई भा चादर फाट जाइ।”\nशैलेन्द्र मिश्र जी, विवेक सिंह जी के साथे चन्दन कुमार सिंह जी\nपांडेय जी के रोस देख के जानकी तनी नरम मिजाज बना के बोलली- “एजी, रउवा जानत बानीं कि हमनी के इहे एगो जीवन- जोति बाड़े त काहे ना हमनी इनकर जिनगी सँवार दिआव? एगो होला कि लइका पढ़े में कमजोर रहे त आदमी आग पाछ सोचेला बाकिर आपन आलोक त साँचो में दीपक बा आ ई सब कुछो त ओकरे ह। ऊ कमाई त फिर से जमीन खरीद सकत बा। घर बना सकत बा लेकिन सही राह मिली तब। हमनी सब त अनपढ़ बानींजा।आप जिनगी भर किसानी कइनीं। खाली खइनी अउर खिअइनीं।तनी सोचीं, आलोक के बिआह भइल आ दुनु बेकत के मन के मेल ना खइलस त का होइ? नवका जमाना के लइकी ऊ नइखी सन्, जवन अभाव में अपना के सहेज ल सन् अउर मर्द के कड़वा बोल ना बोल सन्।”\nदेवस्वरूप पांडेय जी चाय खत्म करके बोलले- “बस बस, हम समझ गइनीं। तू हमके जादे ज्ञान जनि द, हम बात क के आवत बानीं केहू से। अब तू लोग के आगे हमर का चली।” एतना कह के पांडेय जी बाहर निकल गइनी पइसा के जोगाड़ में। जब दुपहरिया भइल त जानकी बाजार चल गइली।\nजब मुँहअन्हार भइल त आलोक घरे अइले आ हाथ-गोड़ धो के अपना कमरा में चल गइले। दु – तीन घन्टा बाद सब केहू एक साथे खाए बइठल तब उनकर बाबू जी पुछले- “आलोक, का सोचले बाड़? अब का करे के बिचार बा? ”\nआलोक उदास आवाज में कहलें- “अब का, अब हमू कवनो गाँव के लइकन के साथे शहर चल जाएम आ कवनो फैक्ट्री में काम करम।”\nजानकी खाना परोसत कहली- “काहे फैक्ट्री में काम करबs? तहार इंजीनियरिंग के का होइ बबुआ?”\nआलोक रोटी के एगो निवाला अपना मुह में डालत कहले- “जब पइसे नइखे त कइसे पढ़ाई होइ माई? हम इंजीनियरिंग ना पढम त मर नानू जाइब? ”\nअपना मुह में कवर डालत पांडेय जी कहनी- “काहे निराश होत बारs बबुआ? अभी तोहर बाबू-माई जिन्दा बा, खा के आपन समान सझिया लs अउर काल्हु निकल जा बिलासपुर, पइसा कउडी के फिकिर तोहरा नइखे करे के। ई चिंता फिकिर हमरा करे के बा।”\nजानकी, हाथ-बैना से हवा हाँकत, पांडेय जी से पूछली- “केतना के बेवस्था भइल ह? ”\nपांडेय जी थारी में हाथ अँचवत कहले- “हरिहर चौबे देले ह अउर केहू तैयार ना भइल ह।उहो दु दिन के अंदर रजिस्टरी करे के पड़ी, केतनो कहनीं बाकिर डेढ़ लाख ही मिलल ह, ओसे ऊपर उहो ना चढ़ले ह। उनका खेत के डरारे आपन खेत रहल त उहो मिल गइल ना त दोसर केहू बहुत कम देत रहे।”\nजानकी थोड़ा गमगीन आवाज में- “हम जानत रहीं ई बात, लोगन के खाली मोका चाहीं कि केहू कसिक भा मुसीबत में पड़ो आ हम आपन रोटी सेकी।अच्छा सब दिन एक समान ना होला। आपन बबुआ खाली पढ़ लेस अच्छा से। हमू पच्चास हजार ले इंतेजाम कर देले बानी।”\nई बात सुन के देवस्वरूप चिहाअ के पुछलन- “तू कहा गइल रहलु ह, के देहलस ह तोहरा के पइसा? ”\nपांडेय जी के रुपिया देत जानकी कहली-” रउवा गइला के बाद हम बजार गइल रहनीं। भोला सोनार किहाँ आपन दुनु कंगन अउर अँगूठी गिरवी रख देनी। भोला से बोल देले बानी कि हमर बबुआ बहुत जल्दी ई छोड़ा के ले जाई।”\nबेटा के प्यार में पागल हर माई- बाप होला। सब माई चाहेली कि उनकर लइका काबिल बने, नाम कमाव, रुतवा मिले। आलोक रोअत अपना माई के करेज से लाग गइले अउर कहले-\n“माई, तू ई का कइलू? हमरा ला आपन सिंगार बेच देहलू? अरे हम ना पढम त कवनो आसमान ना टूट जाइ। ई तू का कइलू माई? हम ना जाइब माई, बिलासपुर। तू काल सुबेरे आपन गहना लिआव जाके।”\nऊ बाबू जी के गोड़ पकड़ि के कहले- “बाबूजी, ई पइसा तू चौबे चाचा के काल्हु लौटा द, हमरा इंजीनियरिंग नइखे करे के। उहो अपना बाबा दादा के थाती अउर आपन माटी बेच के। हमरा ला हेतना तयाग करत बानी आप सब इहे बहुत बा। हम भगवान से इहे माँगम कि हर जन्म में अइसने हमार माई बाबू बनावस। जब कबो जन्म मिले हम तहरे सब के गोदी पाई।”\nआलोक के बाबू आलोक के उठा के लोर पोछत कहले- “अरे बेटा, ई सब त फिरु मिल जाई, जब तू पढ़ लिख के कामयाब होखब। हमनी के जिन्दगी सुख से कटी जब तू कमाये लगबs। त सब सही हो जाई।”\n” ना बाबा, तू जन रोअs। तहार पुरा भभीस पड़ल बा, हमनी आपन गुजारा कर लेम जा। तू आपन सपना पूरा करऽ। तहरा सपना में हमनी के सपना बा।\nहमार सवख तू बारअ, तहर हर सवख हमर बा, हमार सिंगार तोहर बाबू जी बानीं। उहाँ के बनल रही हमर सिंगार बनल रही। तहरा आगे ऊ सोना के मोल दु पइसा के बा। हमरा खातिर तूही सोना बाड़ऽ, तूही हीरा बारऽ।”\nतीनो जन के बात के साथे साथे आँख से बहत धार पुरा घर के स्नेह अउर परेम के भाव में डूबा देले रहे। एगो तागा में जे तरे छोट-छोट गुरिया के दाना गूथल जाला। ओहि तरे बाप, माई, बेटा एक दूसरा के परेम के बाह में गुथा गइल लोग।\nइहो पढ़ीं: भोजपुरी नाटक सरग-नरक : एगो इंकलाब के नाव हऽ\nसब के ताना बाना सुन के आलोक मूड़ी नीचे कर चुप-चाप अपना घरे चल जास, काहे कि उनकर माई के कहल बात उनका दिमाग मे रहे। उनकर माई उनका से कहले रही- “बबुआ गरीबी कवनो पय ना ह। गरीबी में मर गइल आपन कमजोरी ह। ई समय के दौड़ ह जवन आवत-जात रहे ला। हर केहू के बात के जबाब समय पर देवे के चाही।”\nआलोक हर परीक्षा में अव्वल आवस आ कॉलेज में उनकर नाम प्रतिभाशाली विद्यार्थी में होखे। उनका अपना पर बहुत भरोसा रहे कि पढ़ाई के बाद उनका अच्छा नोकरी मिली, घर के साथे साथे अपनो स्थिति सुदृढ़ हो जाई\nलेकिन हर सोचल बात होइत त ई दुनिया मे केहू दुखी भा बेरोजगार ना रहित। आलोक के आज इंजीनियरिंग कइला तीन साल हो गइल अउर उहो उहे कतार में आज बाड़े जहाँ करोड़ो के सख्या में भारत के नवयुवक बेरोजगार बाड़े। कवनो काम करे के तइयार बाड़े।केतनो केहू डिग्री लेले बा लेकिन नोकरी के आभाव में सब डिग्री धुर फाकत बा।\nकेतना जगह इंटरव्यू में आलोक के उका पैरवी, रिफ्रेंस के बिना नोकरी ना मिलल त केतना जगह घुस के बिना। ई सब के बावजुद कहईं नोकरी मिलबो करे त सॅलरी के कमी आ काम के लोड ज्यादा रहे।\nपिज्जा डिलेभर भा कॉलसेंटर में काम करे वाला के सॅलरी जेतना उनकर सॅलरी मिले कहीं – कहीं । आलोक ई सब कबो-कबो बर्दास्त ना कर पावस आ लाखो के भीड़ में ऊ चीख के रो पड्स लेकिन शहर के भीड़ ऊ चीख के उठे ना देव। अपना भागाभागी के जीवनचर्या में दबा लेव।\nआलोक के कॉलेज कम्पलीट कइला। अउर लगातार नोकरी खाती इंटरव्यू देत एक साल से ऊपरर हो गइल लेकिन अभी तक ऊ बेरोजगारी के दलदल में ही धसल बाड़े। अचानक आलोक के केहू झकझोर के उठवलस आ आलोक के आँख खुलल- “आप जा सकते है अब इंटरव्यू नही होगा। H R सर किसी इमरजेंसी मीटिंग के लिये चले गये है।”\n“थैंक्यू मेम आपने हमे बता दिया।वैसे भी हमारी जिंदगी तो ‘रफथरो’ हो गई है। आज भी खाली गया। कोई बात नही।”\nध्यान दीं: इ भोजपुरी कहानी भोजपुरी ई-पत्रिका सिरिजन में छप चुकल बा\nपिछला लेखभोजपुरी नाटक सरग-नरक : एगो इंकलाब के नाव हऽ\nअगिला लेखभोजपुरी साहित्यांगन : भोजपुरी के ई-लाइब्रेरी\n‘अंखियां जब से लड़ल’ संगीतमय रोमांटिक फिल्म है\nकुली नंबर वन बनेंगे खेसारी लाल यादव


कल्पना के नयका एलबम फगुनहट – Anjoria\nभोजपुरी के शेक्सपियर भिखारी ठाकुर के गीतन पर “द लिगेसी आफ भोजपुरी लिटरेचर” एलबम के सफल रिलीज का बाद कल्पना पटवारी के नयका एलबम जारी भइल बा “द कलर्स आफ फगुनहट”. एह एलबम के ईएमआई वर्जिन रिकार्ड जारी कइले बावे जवना के दुसरका भोजपुरी रिलीज ह ई एलबम. एह एलबम में पारंपरिक भोजपुरिया फगुआ के पेश कइल गइल बा.\nकल्पना के एह भोजपुरी फगुआ के एलबम के रिलीज करे वाला समारोह मुंबई के बसेरा स्टूडियो में पिछला अतवार का दिने भइल. एह मौका पर मशहूर भोजपुरी फिल्मकार अभय सिन्हा, भोजपुरी गायक आ सुपर स्टार पवन सिहं, नृत्य गुरू पप्पू खन्ना आ अभिनेत्री मधु शर्मा समेत अनेके खासमखास लोग मौजूद रहे. कल्पना के अबहीं ले बारह गो होली एलबम जारी हो चुकल बा बाकिर कवनो इंटरनेशनल लेबल पर उनकर ई पहिलका फगुआ एलबम ह.\nफगुआ के आवे के आहट बतलावत फगुनहट के नाम पर जारी एह एलबम में कल्पना के छह गो फगुआ गीत बा. एहमें रंगबाज फगुनवा आइल, अब लेहू रंगवा लगाई, देवरा रंगबाज, पियवा कलकत्ता गइले, बाबू कुँवर सिंह, आ अब कहाँ फगुआ गवाता शामिल बा. खुद कल्पना मानत बाड़ी कि एह फगुआ गीतन में से एकाध गो दुअर्थी गीत हो सकेला बाकिर पारंपरिक भोजपुरी फगुआ में एकरा के हमेशा से गवात आइल बा.


रानी चटर्जी के आयटम डांस – Anjoria\nहिन्दी के मशहूर अभिनेत्री जब आयटम डांस करे लगली त भोजपुरी वाली काहे ना करीहें. डा॰ सुनील कुमार के फिल्म “घायल योद्धा” में भोजपुरी सिनेमा के स्टार अदाकारा रानी चटर्जी एगो आयटम डांस कइले बाड़ी. एह आयटम डांस वाला गाना के बोल हवे “चालू करऽ जेनरेटर एकर देखल जाव थियेटर”.\n“घायल योद्धा” एगो औरत के बदला के कहानी ह जवना में ऊ औरत अपना पर भइल हर अत्याचार के गिन गिन के बदला लेत बिया. बाली के निर्देशन में बनल एह फिल्म के अनिल कुमार प्रस्तुत करत बाड़े. संगीत हवे मधुकर आनन्द के आ गीत लिखले बाड़े श्याम देहाती आ प्यारेलाल यादव. फिल्म में एगो नया अभिनेता पेश कइल जा रहल बाड़े बाबूशान.


Gorakhpur MP and Bhojpuri superstar Ravi Kishan turns 52 birthday on July 17 Bhojpuri: 52 के भइलें गोरखपुर सांसद-भोजपुरी सुपरस्टार रवि किशन – News18 Hindi\n17 जुलाई 1969 के दिने मुंबई के सातांक्रूज इलाका में जनमल रवि किशन के बाबूजी पहिलहीं से मुम्बई में डेयरी के व्यापार करत रहलें. बाद में बिजनेस में घाटा भइल त सब छोड़कर गांव वापस आ गइलें. जानीं कइसन रहल फिल्म में रवि किशन के संघर्ष गाथा.\nLast Updated : July 16, 2021, 13:45 IST\nजब सोना लगातार भट्टी में तपेला तब जाके कुंदन बनेला आ तबे जाके ओकर शोभा बढ़ेला. ओसहीं आदमी जब संघर्ष के आग में तपेला त उ सफल इंसान बनेला आ अपना कीर्ति से जग में जानल जाला. जीवन में सभकरा कठिन परीक्षा से गुजरे के पड़ेला. जे ओमें फेल होके लौट जाला उ किनारे पर रहि जाला. जे ओकरा में गिरत-पड़त-लड़त आगे बढ़त जाला, उहे सफल इंसान कहाला. एक अइसहीं सामान्य पत्थर से कुंदन बनल व्यक्ति के नाम ह रविकिशन. फिल्मी दुनिया के अनिश्चित सफर में आपन झण्डा लहरवला के बाद राजनीति जइसन पेंचीदा पेशा में अपना के फिट अउरी हिट करे वाला रवि किशन उर्फ रवि किशन शुक्ला के जन्मदिन के पूर्व संध्या पर उनके जीवन के खिड़की में झाँकल जाव.\n17 जुलाई 1969 के दिने मुंबई के सातांक्रूज इलाका में जनमल रवि किशन के बाबूजी पहिलहीं से मुम्बई में डेयरी के व्यापार करत रहलें. सब कुछ बढ़िया चलत रहे फेर अचानक से उनके बिजनेस में लगातार घाटा होखे लागल त उ परिवार समेत जौनपुर जिला में अपना पैतृक गांव लौट अइलें. बचपन रवि किशन के बड़ा मुश्किल में बीतल. 17 साल के उमिर में रवि किशन वापस बंबई आके फिल्मन में करियर बनावे के इच्छा जाहिर कइलें. उनके पिता बंबई के हालचाल आ फिल्म इंडस्ट्री के संघर्ष के बारे में जानत रहलें. उ रवि के डेयरी के ही व्यवसाय शुरू करे के कहलें. किशोर रवि ना मनलें आ अपना माई से 500 रुपिया लेके मुम्बई फिल्मन में काम करे खातिर चल अइलें.\nबंबई में सब कुछ उनका खातिर नया रहे, भले जन्म इहवें भइल रहे त का. उनके फिल्मन में काम करे खातिर खूब संघर्ष करे के पड़ल. हे स्टूडियो से हो स्टूडियो, हे डायरेक्टर से हो असिस्टंट के चक्कर लगावस. एक बार उ एगो किस्सा बतवलें कि संघर्ष के टाइम में हम रोज सबेरे खाना पीना खा के जूता पहिन के बइठ जाईं. काहें कि केहू जूता पहिन के सूत नइखे सकत, एकर माने कि हमरा उठ के कहीं जाहीं के बा, केहू से मिलहीं के बा. उनके 90 के दशक में बीग्रेड हिंदी फिल्म पीताम्बर में चांस मिलिये गइल. हालांकि अइसन छोट-छोट फिल्म मिले के सिलसिला त चले लागल बाकिर बड़हन ब्रेक खातिर उनके संघर्ष चलत रहे. उनके छोट-छोट हिंदी फिल्मन में जइसे आग का तूफान, उधार की ज़िंदगी में काम मिलत रहल. 1996 में उनके नितिन मनमोहन के फ़िल्म आर्मी मिलल जेमें लीड शाहरुख खान आ श्रीदेवी रहे लोग. एह फ़िल्म से उनके स्पेस अउरी पहचान दुनू मिलल. संजोग देखीं कि 2019 में नितिन मनमोहन के बेटी प्राची मनमोहन रविकिशन के बेटी रीवा किशन के अपना फिल्म 'सब कुशल मंगल' से बॉलीवुड में लॉन्च कइली.\nरविकिशन के साइड रोल मिलत रहल आ गाड़ी खिसकत रहल. बाकिर किस्मत तब पलटा खइलस जब उनके 2003 में सलमान खान के अपोजिट तेरे नाम फिल्म में रोल मिलल. रवि एह में हीरोइन निर्मला (भूमिका चावला) के मंगेतर पंडित रामेश्वर के भूमिका निभवलें. एह फिल्म में उनके शानदार अभिनय के चलते सर्वश्रेष्ठ सह-अभिनेता खातिर राष्ट्रीय पुरस्कार दिहल गइल. एकरा से दू साल पहिले 2001 में उ भोजपुरी फिल्मन में भी किस्मत आजमावे आ गइल रहलें आ 'सइयां हमार' नाम के फ़िल्म में मुख्य भूमिका निभवलें रहलें. ई फिल्म चर्चा में आइल अउरी रविकिशन के भोजपुरी में लगातार फिल्म मिले लागल.\nरविकिशन से साल 2002 में हमार पहिला मुलाकात फिल्म सिटी, मुंबई में, मोहन जी प्रसाद के फिल्म ‘ सइयां से कर द मिलनवा हे राम’ के सेट पर भइल आ हम उनके साक्षात्कार लेहले रहनी. तब हम लगातार भोजपुरी सिनेमा के दिग्गज लोग से मिलत रहनी, साक्षात्कार करत रहनी. अमिताभ बच्चन, सुजीत कुमार, राकेश पाण्डेय आ कुणाल सिंह समेत दर्जनों महारथी लोग के साक्षात्कार कइनी. ओही कड़ी में मोहन जी प्रसाद से मिले गइल रहनी त उ रवि किशन से परिचय करववले. तब रवि किशन पांकी में लोटल रहलें आ ‘ कागज़ प कबो, कबो धरती पर हम उनकर नाम लिखत बानी’’ गाना के शूटिंग चलत रहे.\nरविकिशन में बहुत संभावना लउकल. कुछ साल बाद (2005 में) उनके भोजपुरी फिल्म 'पंडित जी बताईं ना बियाह कब होई' रिलीज भइल आ करोड़ों में कमाई कइलस. इहे साल रहे जब भोजपुरी सिनेमा के आधुनिक युग के बाकायदा श्री गणेश हो गइल. 2005 में ही उनकर फिल्म आइल, ‘कब होई गवनवा हमार’. एह फिल्म के सर्वश्रेष्ठ क्षेत्रीय फिल्म के राष्ट्रीय पुरस्कार मिलल आ रविकिशन एगो नामचीन अभिनेता बन गइलें आ आवे वाला साल में लगातार हिट फिल्म देके रवि भोजपुरी के सुपरस्टार अभिनेता बन गइलें.\nरवि किशन के हिन्दी फिल्मन में भी अच्छा रोल मिले लागल आ उ साउथ इंडस्ट्री में भी महत्वपूर्ण भूमिका निभावे लगलें. लगभग 150 फिल्मन में रविकिशन काम कर चुकल बाड़ें. उनके कुछ उल्लेखनीय हिन्दी फिल्मन में तेरे नाम, आन, 1971, मुक्काबाज़, बटला हाउस, फिर हेरा फेरी आदि बा.\nरवि किशन साल 2014 में राजनीति में अइलें आ अपना जिला जौनपुर से लोकसभा के चुनाव कांग्रेस के टिकट पर लडलें बाकिर हार गइलें. फेर साल 2019 में योगी के मुख्यमंत्री बन गइला के बाद खाली भइल गोरखपुर सीट से उ चुनाव जीत के मोदी 2.0 सरकार में सांसद बनलें आ अब राजनीति में बहुत सक्रिय बाड़ें.\n2002 से लेके अब तक ना जाने केतना बेर रवि किशन के साथे मंच साझा करे के मौका मिलल. कई बार हमरा संचालन में उ भाषण दिहलें, सेमीनार-परिचर्चा आ अधिवेशन में भाग लिहलें. सारेगामापा के भोजपुरी संस्करण के हम प्रोजेक्ट हेड रहनी, लेखक रहनी आ रवि जी एंकर त उहाँ भी लम्बा समय तक साथे रहे के आ उनका बमभोला स्वभाव से रुबरु होखे के मौका मिलल.\n2018 में जब दुनिया के हर क्षेत्र के अचीवर्स के इंटरव्यू के सिलसिला शुरू कइनी त रवि किशन से भी बहुत लम्बा बातचीत कइनी. उ वीडियो देखल जा सकेला. ओह में उ राजनीति में उतर के भोजपुरी खातिर कुछ करे के चिंता व्यक्त कइले रहले. सांसद बनला के बाद उ भोजपुरी के संवैधानिक दर्जा दिआवे के आपन वादा ना भुलइलें आ शुरुआत पुरजोर आवाज़ में संसद में आपन बात रखलें. ओकरा कुछ दिन बादे उ भोजपुरी भाषा के आठवीं अनुसूची में शामिल करे खातिर बिल भी पेश कर देहलें. बिल पेश करत में उ भोजपुरी में ‘हे गंगा मइया तोहे पियरी चढ़इबो’ गीत भी गा देहलें, जवना के खूब चर्चा भइल.\nभोजपुरी फिल्मन अउरी गीतन में अश्लीलता के ऊपर उठ रहल विवाद पर उ कुछ दिन पहिलहीं बयान देहलें आ कहलें कि ‘हम सालो पहिले एगो अश्लील भोजपुरी गाना पर एक्टिंग कइलें रहनी जेकर आजुओ हमरा खेद बा. भोजपुरी इंडस्ट्री में अश्लील गाना बंद होखे आ आवे वाला समय में ई बहुत बड़हन उद्योग बने, हमार इहे प्रयास बा. उ योगी सरकार अउरी नीतीश सरकार के चिट्ठी लिखके भोजपुरी में अश्लील गीतन पर रोक लगावे खातिर सख्त कानून बनावे के मांग कइलें बाड़ें. उ सूचना अउरी प्रौद्योगिकी मंत्री के भी चिट्ठी लिख के एह पर ध्यान दिअवलें बाड़ें. काल्ह 52 साल के हो रहल शानदार अभिनेता और उभरत नेता रविकिशन के जन्मदिवस पर हार्दिक शुभकामना!\nBhojpuri Bhojpuri News Ravi Kishan\nअविका गौर ने बिकिनी में ढाया कहर, मालदीव में वेकेशन पर दिखा BOLD अंदाज


अकाल राहत के स्वागत में अफसर – Anjoria\nअकाल राहत के स्वागत में अफसर\nAug 26, 2012 लस्टम पस्टम\nबाबा लस्टमानंद जिला मुख्यालय गइले. उहां अजब माहौल रहे. चारू ओर खुसी से अफसरान अमला मातल रहे. पते ना चले कि का भइल बा. एगो परिचित से पूछले त पता चलल कि ई समय पर बरखा ना भइला के खुसी ह. अब सब बात उनका समझ में आ गइल. ऊ बूझि गइले कि इहवां काम ना होई आज. गांवे गइले त रामचेला पूछले कि का हो बाबा जवना काम खातिर कलक्टरी में गइल रहलऽ ऊ भईल ?\nबाबा कहले, ना हो.\nकाहे, रामचेला सवचले.\nबाबा कहले, का बताईं? पूरा कलक्टरी बरखा ना होला आ अकाल क्षेत्र घोषित होखे के उमेद में मस्त बा. सब लोग खुसी से सराबोर बा.\nअइसन काहे, रामचेला पूछले.\nबात ई ह कि तूं त ठहरलऽ एक दम देहाती भुच्च. अरे अकाल आवेला त अकाल राहत के करोड़ो रुपिया सम्बद्ध विभागन के मन में केतना ठंडा पहुंचावेला, ई तूं का जनबऽ. ई रहस्य ऊ विभाग के अफसरन आ उनकर चमचन से पूछऽ. अकाल सरकारी विभागन खातिर एगो दीया ह जे अपने त जरेला लेकिन दोसरा लोगन के जिनगी में अंजोर ले आ देला. राहत के भारी रकम कतना राहत देला ई तूं अकाल पीड़ित गिरहथन से जनि पूछ, ई बात तूं नेता लोगन, अफसर लोगन आ उनकर चमचन से सवाचऽ.\nभाई रामचेला, जानि जा जे कि ई त सब उनका टीपन के फल ह. एह में हम चाहे तूं का कर सकेनी सन. अब बरखा ना भइल, धरती फाटि गइल आ फसल मरि गइल त एह में ऊ लोग के का दोस बा. ऊ त भाग कहऽ कि उनका सर्विस काल में एगो दूगो अकाल परि गइल आ बाढ़ि आ गइल ना त ऊ बेचारा लोग के जीवन त बे पइसे के, बिना कवनों बजट के कटत रहे. काल्हु ले जे लोग मंत्री से संतरी तक के घोटाला में मगज मारत रहे आज बुझाता कि उनका जीवन में बहार आ गइल. मंत्री लोग के घोटाला से ऊ लोग के जीवन में हीन भावना भर गइल रहे कि हम पूरा सर्विस कुछ ना कर पवनी आज अकाल के घोषणा भइला से संभावित घोटाला के कल्पना से उनकर मन हरिअर हो गइल बा. लोग कल्पना में डूबि गइल. कतना लोग के घर बन जाई आ बेटी के बियाह हो जाई. चुनाव पर घटत विस्वास आ भ्रष्टाचार के चिंता में अब ऊ अफसर लोग के परे के ना परी. उहो लोग के मौका मिल जाई. काल्हु ले जे एक किलो आलू कीने के हिम्मत ना करत रहे आज पूरा बजार कीने खातिर ताल ठोकऽता. अब राहत राजा के स्वागत में सब अफसर लोग लागल बा.\nहाथ के संगे लेकिन हाथ भर फरका\nOne thought on “अकाल राहत के स्वागत में अफसर”\nकाल्हु ले जे एक किलो आलू कीने के हिम्मत ना करत रहे आज पूरा बजार कीने खातिर ताल ठोकऽता.\nबहुते सुन्नर व्यंग्य।। सादर।।


ना नीमन काम करे ना दरबारे ध के जाय – बतंगड़ 52 – Anjoria\nसितम्बर 11, 2017 ना नीमन काम करे ना दरबारे ध के जाय, बतंगड़\nप्राइवेसी के मुद्दा एहघरी पब्लिक में बा. केहू हरान त केहू परेशान बा आपन प्राइवेसी बनवले राखे खातिर. ऊ लोग चाहत नइखे कि ओह लोग के राज खुलि जाव. कहि देब हो राजा राति वाली बतीया कहि कहि के उनुका के उघार मत करा देव केहू. आ सभले बेसी चिन्ता ओह लोग के बा जिनकर करीया कमाई, कुकरम सामने आवे के डर बा. उनुका पैन बनवावे में दिक्कत ना रहल काहे कि कई गो पैन बनवावल सहज रहुवे. दिक्कत आधार से बा. दू गो आधार बन ना सके आ सरकार जे बिया कि गरदन दबवले जात बिया. गँवे-गँवे हर काम खातिर आधार जरुरी करत जात बिया. आधार का चलते ऊ लोग बेआधार होखे का कगार प आवत जात बा. से आधार के विरोध करत बा लोग. अब एकर चिन्ता ऊ लोग करत रहे चलीं देखल जाव कि आपन निजता के बचा के राखल कतना आसान बा.\nपढे जाएब त नामम लिखवावे के पड़ी. अब ले बाप माई जतना पढ़ा दीहल ओतने प रोक दीं कि राउर निजता के जानकारी पसरे से रोकल जा सके. कतहीं नौकरी खातिर दरखास्त मत लगाईं काहे कि ओहिजा अपना पढ़ाई, अनुभव, बाप-महतारी, अता-पता के जानकारी देत फोटउवो लगावे के पड़ी आ दस्तखतो करे के पड़ी. बैंक में खाता जिन खोलीं काहे कि ओहिजो बहुत कुछ जानकारी दीहल जरुरी होखी. दोस्ती-हितई-मितई से फरदवला रहीं. काहे कि जतने बड़हन दायरा होखी रउरा हित-मीत के ओतने बड़हन खतरा होखी राउर निजता उघार होखे के. मोबाइल हटा दीं. अगर बहुते जरुरी होखल त बेस्मार्ट आ बिना फीचर वाला फोन राखीं. काहे ई ससुरा मोबाइल वालन के सगरी जानकारी हो जाला कि रउरा कन्टैक्ट लिस्ट में के-के बा, रउरा कहाँ-कहाँ केकरा-केकरा से आ का-का बतियावत बानीं. इन्टरनेट प त भुलाइयो के मत जाईं. काहे कि ओहिजा कुछऊ निज नइखे रहे वाला. गूगल बाबा सब जान जालें कि रउरा का पढ़त बानीं, का देखत बानीं आ ओही हिसाब से ऊ रउरा फोन भा कम्प्यूटर प विज्ञापन ठेले लागेलें. रउरा रंगीन मिजाजी, राउर पसन्द-नापसन्द सभ के जानकारीं उहाँ का लगे बा. ओतना जतना शायद रउरो अपना बारें में ना जानत होखब. कवनो काम-धंधा रोजी-रोजगार मत करीं काहे कि करब त पता ना कतना जगहा राउर जानकारी दर्ज करावे के पड़ी. हाटे-बाजारे मत निकलीं काहे कि ओहिजो रउरा के जाने-चिन्हे वाला लोग भेंटा जाई आ ओह लोग के दुआ-सलाम ओह लोग से बातचीत से कुछ अउरीओ लोग रउरा बारे में जान जाई. ट्रेन से गइल जरुरी होखे त आरक्षण मत कराईं. ट्रेन-बस में एकदम चुप्पी सधले रहीं. बाकिर टिकट देखावहीं के पड़ी आ ओकरा से पता चल जाई कि कहाँ जात बानीं. से कहीं अइला-गइला के जरुरत नइखे. राउर त बहुते कुछ निजला राउर बाप-महतारीं उघार क दीहलें रउरा ई सभ गलती मत दोहराईं. अपना बाल-बचवन के कहीं दाखिला मत कराईं. ओकनी के दोसरा बचवन से बचा के राखीं. ओकनी के कवनो नाम मत राखीं. काहे कि निजता उघार होखे के शुरुआत ओहीजे से हो जोलो जब केहू के नाम रखा जाला. अब दोसरा के ई जनला के का जरुरत बा कि रउरा के हईं, का हईं. कहीं से सब्जी मीट मत खरीदीं काहें कि ओकरा पता चल जाई कि रउरा का खाइलें आ इहो निजता उघार होखल हो जाई. कवनो जमीन-जायदाद मर-मकान मत बनाईं. काहे कि बहुते लोग जान जाई कि ई मकान केकर ह, ई जमीन केकर ह. बेटा-बेटी के शादी-बिआह का फेर में मत पड़ीं काहे कि ओहू में देखनवरु आवे लगीहें आ ऊ लोग पता ना रउरा निजता में कतना गहीरा ले घुसे से कोशिश करी. रउरा कहाँ के हईं, राउर जात-पाँति, गोत्र, अमहर-ममहर का बारे में सवाल करींहें.\nले-दे के अइसन कुछ मत करीं कि लोग रउरा बारे में जान सको. शायद एही से ई पुरान कहाउत चलत आइल बा कि – ना नीमन काम करे ना दरबारे ध के जाय.\n(3 सितम्बर 2017 का दिने समाज्ञा अखबार में अँजोर भइल)\nबघवा के डर नइखे टीपटीपवा के डर बा – बतंगड़ 51


Lustam Pustam\nभोजपुरी लस्टम पस्टम\nकहाँ से आइल पत्नी\n- जयन्ती पाण्डेय\nरामचेला लस्टमानंद से पुछलें, ई पत्नी कहाँ से आइल ?\nबाबा कहलें, पति से. संसार के असंख्य प्राणियन में एगो प्राणी होला जेकर नाम हऽ पति. पति नाम के ई प्राणी केहू ना केहू के मालिक भा स्वामी होला. राष्ट्रपति राष्ट्र के प्रधान होला, सभापति सभा के. आ ऊ जे सबके मालिक ह ओहु के पतिये कहल जाला. पत माने परमेश्वर. पति बा त पत्निओ बा.\nपति के स्त्रीलिंग पत्नी कइसे हो गइल ?\nई त मालूम नइखे. पति के स्त्री पतिनी हो, ई त स्वाभाविक ह. पतिनी पति का उल्टा होली सँ. आज पति के परमेश्वर माने के ढकोसला कर तारी सँ. अब ना त पति परमेश्वर रहल, आ नाहीं परमेश्वर के केहू पति मानेला. एगो मीरे रहली जे गिरधर गोपला के पति मनले रही. अब मीरा के परंपरा त खतम हो गइल. अधिकतर लोग नास्तिक भइल जा रहल बा. जब परमेश्वरे ना रहले त भला पति कहाँ रही ?\nबाकिर पति केहू होखो, ऊ हमेशा प्रधान होला. ओकरा के प्रधानपद से ना हटावल जा सके. द्रोपदी के पाँच गो पति रहे लोग. बाकिर ई नइखे मालूम कि प्रधानपति के रहे ? ना आजु ले तय हो पावल. सभे अपना जगहा प्रधान रहे. द्रोपदी खुदे ई मानत रहली. अबही ले पत्नीए लोग पति के नाम के सहारा लेत देखल गइल बा बाकिर अब कुछ जगहा बेचारा पति लोग बा जे पत्नी के पद के सहारा ले रहल बा.\nअखबारन में अकसर पढ़े के मिले ला कि पति बेसहारा हो गइल, पति के चलत नइखे वगैरह वगैरह, पढ़ के हरान रह जाये के पड़ेला. आजकल के पत्नी का एक से बेसी पति राखत बाड़ी सँ? ओकनी में से एगो के प्रधानपति के दर्जा दे देतारी सँ. इहो आश्चर्य लागेला कि अखबारन में खाली प्रधानपति का बारे में समाचारा कहे छपेला ?\nआखिरकार रामचेला एह समस्या के समाधान जोहलें. कहलें कि जरुरत से ज्यादा तरजीह देबे से प्रधानपतियन के प्रधानत्व हथफेर में लिहल प्रधानत्व होला जे ऊ लोग अपना पत्नी से प्राप्त करे ला जे गाँव पंचायत के चुनल प्रधान होला. अब पत्नी प्रधान बिया त ओकर पति प्रधानपतिए होला. अबही ले त पत्नी अपना पति से प्रभुत्व चोरावत देखल जाले. जइसे पति डाक्टर बा त पत्नी डाक्टराइन. पति मास्टर ह त पत्नी मास्टराइन. अब समय बदल गइल बा आ पति लोग मजबूरन पत्नी से प्रभुत्वे रहल बा.\nमजबूरी में किनाइये गइल कार


सेर प तीन सेर – टटका खबर\nसेर प तीन सेर\nपाकिस्तानी सेना के मिजाज ठिकाने लगावे में लागल भारत के सेना सोमार का दिने ओकर भुरकुच निकालत एगो मेजर समेत सात गो पाकिस्तानी सैनिकन के ठिकाने लगा दिहलसि. पिछलका सरकार में सेना के हाथ बान्हल रहत रहुवे आ ओकरा मजगर जबाब देबे के इजाजत ना मिलत रहुवे. नयकी सरकार एह बारे में सेना के पूरा छूट दे दिहला बिया. एकर फायदा ई भइल बा कि अब पाकिस्तान के हर हरकत के कड़ेर जबाब मिले लागल बा.\nभारत के सेना प्रमुख विपिन रावत दिल्ली में सेना दिवस प आयोजित कार्यक्रम में पाकिस्तान का खिलाफ अउरी सख्ती अपनावे के बाति कहलन. शायद एही अनेसा से बँवारा गिरोह के नेता डी राजा इनका बहाली के पुरजोर विरोथ कइले रहलन. पिछला दिने जजन के एगो चौकड़ी के उकसावहुं में उनकर हाथ होखे के अनेसा जतलावल जात बा. हालांकि डी राजा अपना हड़बड़ी में बड़ा मेहनत से तइयार कइल जज विद्रोह के प्लान बिगाड़ दिहलन.\nTags: जजन के चौकड़ी, डी राजा, पाकिस्तान, सेना


Bhojpuri: पाले खां आजादी खातिर लड़ले, अउर तालिबान बर्बादी खातिर- Movie Palay Khan Know All About the Story And Taliban news – News18 हिंदी\nBhojpuri: पाले खां आजादी खातिर लड़ले, अउर तालिबान बर्बादी खातिर\nगुलशन नंदा के किताब पs पाले खां के नाम से सिनेमा बन ल रहे। 1986 में बनल ई सिनेमा में जैकी सर्राफ पाले खां बनल रहन। लेकिन अब सुनs असल पाले खां के बारे में। पाले खां के ओरिजनल नाम पाले शाह खोस्ती रहे। खोस्त अफगानिस्तान के एक राज्य हs जे पाकिस्तान के सीमा से नजदीक बा।\nLast Updated : August 30, 2021, 11:02 IST\nबासुकीनाथ अखबार पढ़ के कहले, मेवा खातिर मशहूर अफगानिस्तान का अब लाश के कब्रिस्तान बन जाई ? काबुल हवाई अड्डा पs मानव बम धमाका में डेढ़ सौ से अधिका लोग मारल गइले। तालिबान अउर ओकर समर्थक आपन असली रूप देखा देले। लेकिन खौफ के खेती बहुत अधिक दिन तक ना चले। लादेन गइले। बगदादी गइले। एक दिन तालिबान के सरगना भी मारल जइहें। एतना सुन के कपिलदेव बासुकीनाथ के हाथ से अखबार लेले। अखबार में काबुल के खूनखराबा वला फोटो छपल रहे। ई देख के कपिलदेव कहले, कइसन समय आ गइल ! आज से 35 साल पहिले हम एगो सिनेमा देखले रहीं ‘पाले खां’। ई अफगानी मूल के बीर बांकुड़ा पाले खां के कहानी रहे जे अंग- शान खातिर अंगरेजी सरकार के सामने कबो ना झुकले लेकिन आज तालिबान विदेशी ताकत के हाथ में खेल रहल बा।\nआजादी के दीवाना रहले पाले खां\nबासुकीनाथ के सिनेमा में बहुत कम दिलचस्पी रहे। कहले, सिनेमा में देखावल बात केतना सही होई ? तब कपिलेदव कहले, न अइसन बात नइखे, जेसे रसेल अउर रोनाल्ड कोहन जइसन लेखक भी पाले खां पs किताब लिखले बाड़े। एकरा अलावा भारत के सबसे सफल उपन्याकार गुलशन नंदा भी पाले के जीवन पs किताब लिखले बाड़े। गुलशन नंदा के किताब पs पाले खां के नाम से सिनेमा बन ल रहे। 1986 में बनल ई सिनेमा में जैकी सर्राफ पाले खां बनल रहन। लेकिन अब सुनs असल पाले खां के बारे में। पाले खां के ओरिजनल नाम पाले शाह खोस्ती रहे। खोस्त अफगानिस्तान के एक राज्य हs जे पाकिस्तान के सीमा से नजदीक बा। पाले खां के पुरखा खोस्त के बसिंदा रहन एह से एह लोग के नाम में खोस्ती जुट गइल। कुछ समय के बाद पाले खां के परिवार अफगानिस्तान से पाकिस्तान के बलूचिस्तान आ गइल। पाले खां के लालन पालन बलूचिस्तान में भइल। पाले खां बहुत बहादुर जोधा रहन अउर अपना कबीला के आजादी खातिर समर्पित रहन। ओह घरी बलूचिस्तान ब्रिटिश भारत के हिस्सा रहे। 1930 में पाले खां आपन सशस्त्र संगठन बना के अंगरेजी राज के खिलाफ लड़ाई लड़े लगले। पाले खां अफगानी पठान (पख्तून) रहन। उनका के अखंड भारत के महान स्वतंत्रता सेनानी मानल जाला। 1947 में आजादी के समय जब भारत अउर पाकिस्तान के बंटवारा हो गइल तs पाले खां बलूचिस्तान में ही रह गइले। 1951 में ऊ दुनिया के अलविदा कह देले रहन।\nनाश के कारण बनी तालिबान\nबासुकीनाथ तनी अफसोस के साथे कहले, एक अफगानी पठान के प्रति भारत में केतना प्रेम रहे कि उनका जीवन पs सिनेमा भी बन गइल। लेकिन आज देख लs कि तालिबान के पठान अफगानिस्तान में भारत के लोग पs केतना जुलूम कर रहल बाड़े। तब कपिलदेव जबाब देले, तालिबान के अफगानिस्तान में अइला के कीमत अब पूरा दुनिया के चुकावे के होखी। अमेरिका, रूस, चीन पाकिस्तान, ब्रिटेन जइसन देख के जानमाल के नोकसान झेले के पड़ी। रूस भी चेचन्या में कट्टरवादी आतंकियन से जूझ रहल बा। चीन के मुसलमान भी आपन आजादी खातिर हिंसक आंदोलन चला रहल बाड़े। आज रूस अउर चीन तालिबान के पुचकार रहल बा। लेकिन जब तालिबान पलटवार करी तs अकिल ठेकान लाग जाई। इहे तालिबान के नूं अमेरिका पालपोस के खाड़ा कइले रहे, 2001 में ओकरे के डंस देलस। तालिबान ओसामा बिन लादेन के अफगानिस्तान में छिपे के जगह देलस। एकरा बाद अमेरिका में ट्विन टावर कांड होखे में देर ना लागल। खूंखार तलिबान के राज में अफगानिस्तान एक बेर फेर आतंकियन के अड्डा बन गइल बा। काबुल हवाई अड्डा पs बम धमाका के बाद एक बात खाफ हो गइल। अब बिनाश के बीआ बोआ गइल बा।\nसीरिया से भी बदतर मत हो जाए अफगानिस्तान\nकपिलदेव के बात सुन के बासुकीनाथ सवाल कइले, अइसन बात नइखे कि तालिबान के चलते दुनिया में बर्ल्डबार हो जाई। सद्दाम हुसैन के अहंकार के आग में इराक खाक हो गइल। फिलिस्तीन अउर सरीरिया में न जाने केतना साल से मारकाट चल रहल बा। अब बुझात बा कि अफगानिस्तान भी अइसने अशांति के शिकार हो जाई। अभी तालिबान एह बात से इंकार कर रहल बा कि ओकर खोरासान इस्लामिक एस्टेट से कवनो संबंध बा। लेकिन तालिबान के कथनी अउर करनी में अंतर केहू से छिपल नइके। आइएस खोरासन के हक्कानी नेटवर्क से संबंध रहल बा। अभी हक्कानी नेटवर्क, तालिबान के सामूहिक शासन में शामिल बा। एह आधार पs कहल जा सकेला कि दूनो के बीच एक हद तक संबंध बा। लेकिन शासन के लोभ अइसन चीज हs कि भाई-भाई में दुश्मन बना देला। अगर तालिबान अउर इस्लामिक एस्टेट खोरासन में खून खराबा शुरू हो जाई तs तय बा कि अफगानिस्तान के हाल सीरिया से भी बदतर हो जाई।\nमाटी में मिल गइल अमेरिका के शान\nकपिलदेव कहले, कुछुओ कहs काबुल के घटना से अमेरिका के शान माटी में मिल गइल। हालांकि सैनिकन के हत्या के बदला लेवे खतिर अमेरिका अफगानिस्तान में दू एयर स्ट्राइक कर चुकल बा। काबुल कांड के मास्टर माइंड के भी मारे के दावा कइल गइल बा। लेकिन इस्लामिक एस्टेट खोरासन के हिम्मत पs कवनो असर नइखे बुझात। अफगनिस्तान में अमेरिकी सैनिकन पs अभी अउर हमला के चेतावनी दिहल गइल बा। बराक ओबामा के शासनकाल में अमेरिका लादेन के मार के 9/11 के बदला लेले रहे। डोनाल्ड ट्रंप के शासनकाल में अमेरिका इस्लामिक एस्टेट के सरगना अबु बकर बगदादी के मार गिरवले रहे। तs का अब जो बाइडेन के शासनकाल में काबुल कांड के बदला लेवे खातिर इस्लामिक एसिटेट खोरासन के सफाया हो सकेला ? अगर अमेरिकी सैनिक अफगानिस्तान से ना हटिते तs ई दिन ना देखे के पड़ित। अमेरिकी सरकार अफगानी लोग के भगवान भरोसे छोड़ के आपन सैनिक हटावे के फैसला ले रहे। अफगानिस्तान में उथल पुथल मचला के चलते ही डेढ़ सौ से अधिका अदिमी के जान से हाथ धोवे के पड़ल। कपिलदेव के बात सुन के बासुकीनाथ कहले, तूं तs पाले खां के कहानी बड़ा सही समय पs सुनवलs। एक अफगानी पठान आजादी खातिर लड़ल अउर एक पठान (पख्तून तालिबान) आज बर्बादी खातिर लड़ रहल बा। भला बम-बंदूक से आज ले कवनो शासन चलल बा ?\nTags: Afghanistan taliban news, Bhojpuri News, Taliban News


देश दुनिया के खबर भोजपुरी में (22 मई 2015) – टटका खबर\nदेश दुनिया के खबर भोजपुरी में (22 मई 2015)\nबियफे का दिने देश के प्रधानमंत्री रहल स्व॰ राजीव गाँधी के पुण्यतिथि रहुवे बाकिर एह मौका पर उनुका के सरधांजलि देबे खातिर राष्ट्रपति भा उपराष्ट्रपति उनका स्मारक ना चहुँपले. बतावल जात बा कि केन्द्र सरकार के फैसला बा कि अबसे एह तरह के कार्यक्रम सरकार ना कराई आ घर परिवार भा गोल के लोग आपन कार्यक्रम करावल करी. एहसे बियफे के कार्यक्रम कांग्रेस करवले रहुवे. एह कार्यक्रम में अपना दिवंगत पति के सरधांजलि देबे आइल सोनिया गाँधी माथ पर पल्लू राखे के संस्कार ना देखा सकली आ खुले माथ जा के फूल चढ़वली.\nजरूरत पड़ला पर सड़को पर हवाई जहाज उतारल जा सके एह बात के देखे खातिर बियफे का दिने वायुसेना के मिराज लड़ाकू विमान के मथुरा का लगे यमुना एक्सप्रेसवे पर सफलता से उतार लीहल गइल. देश में पहिला बेर कवनो जहाज एह तरह से सड़क पर उतारल गइल. सरकार के योजना बा कि सीमा वाला इलाका में सड़क एह तरह से बनावल जाव कि जरुरत पड़ला पर ओकरा के हवाई पट्टी का तरह इस्तेमाल के साजो सामान आ सेना चहुँपावल जा सके.\nतमिलनाडु में एक बेर फेरू जयललिता के मुख्यमंत्री बनावल जाई. आजु सबेरे उनका आवास पर बोलावल विधायकन के बइठक में उनुका के नेता चुन लीहल गइल. अब शनिचर का दिने उनुका के पाँचवा बेर तमिलनाडु के मुख्यमंत्री पद के किरिया धरावल जाई.\nकश्मीरी अलगाववादी सैयद शाह गिलानी के पासपोर्ट का बारे में राजनीतिक उठापटक के दौर जारी बा. अपना के हिन्दुस्तानी ना माने वाला गिलानी के दुबई जाए ला पासपोर्ट के दरकार बा आ एकरा खातिर अपना दरखास्त में अपना हिन्दुस्तानी नागरिक होखे के बात कहे के पड़ी गिलानी के. एह पर कुछ लोग चाहत बा कि गिलानी के बिना कवनो औपचारिकता करवले पासपोर्ट जारी कर दीहल जाव.\nकेंद्रीय मंत्रिमंडल प्रवासी भारतीयन के निवेश के भारतीय निवेश का तरह से माने के फैसला कइले बावे. एह फैसला से प्रवासी भारतीयन के देश में निवेश बढ़े के उमेद जतावल जात बा. एगो दोसर खबर में आइल बा कि अब भारतीय कंपनी विदेश से रुपिया में करजा ले सकीहें.. एह काम खातिर करजा देबे वाला भारत में आपन प्रतिनिधि कार्यालयो खोल सकीहें.\nइस्लामी आतंकवादी संगठन इस्‍लामिक स्‍टेट सीरिया के आधा से अधिका इलाका पर कब्जा क लिहले बावे आ ओहिजा लोगन के कत्लेआम करे में लागल बावे.\nTags: News in Bhojpuri, भोजपुरी में खबर.